text:
“Kite Muthya” na Peter Ngila
Mayanoaa. Ukuu woo munene ndwametikilasya kwona myau yaku na kumanya kana ivu yaku niyaumaa. Wasyaisye iulu itina waku ukutani wa mbuluu woona visa ya ithe wake. Weew’ia wia munene; ithe wake o nayu no munene wa asikali mukie.
Mundu ndatililaa andu akuu.
Umae waku niwavevuukie. Niwakooie ikooa yitevo na ookila kuma kivilani kyake kya muumbo. Wasya wake niwathiliile na wethukiisya nesa. Wasyaise ithe waku na andu make mailye ngaliko ya kw’oko kwa aka na ala ma mwendwa waku kwa aume. Umau niweekie kaluvu nzeleni wakwete kuma kikuuni.
Akunie nguku na atwila nthi; iulu wa mukeka wai wa langi mweu na mwiu.
“Kathitu, kundia vau.”
Itwila nthi!
“Naku Mukui.”
Itwila nthi!
“Aa umau maitu, kundiai vau. Nengei syana syenyu thayu. Nzoka na Nthambi maendee kwiyumbanisya kyalo me vamwe utuku wa umunthi.”
Matwila nthi maingi ma kaluvu
Ivu yaku niyauumie ingi. Niwaathimuie na weekunza nundu wa uthithu. Niwaemiwe ni kweteela mbee wa vau; na weeka simu yaku ta yaia yi muvukoni. Niwamyumisye na atumia masengw’a ni simu yaku nene ya Samsung.
Mwendwa waku niwauveneisye. Uthyu wake mweu wesaa kutuma uu waku umanyika. Matau make manake meekunzia nesa. Ekiite suka ndaasa; nzwii yake amyovelete itina wa kyongo kyake. Weew’ie kumukumbatilya, lakini walilikana vala wai. Ndwautonya kumiisya mwonane na mwendwa waku mwi eli kyathi kyathela.
Wasyaisye simu yaku na waungama.
“Ikaangi, neena nundu ninaunenga mwanya,” itheaku niwautavisye. Ila waungamie sati yake nzau niyawakwatiwe ni langi ula wai ukutani utanamba kunyaa. Inyaaku niwookilile kuma kivilani kyake na avangula itheaku.
“Nienda kulatya aeni makwa,” niwaneenie na Kisungu. Andu oonthe ala mai vau nyumba nimasyaanisye kwonany’a kumaaluka kwaku katikati wa umbano ta kwaikuvatane. Wasaaniiw’e kana waile kwikala nthi.
“Ikaangi, neena luka yitu. Ndukew’e ta ukutuuma na Kisungu.”
Mwiitu wa mwenyu niwakunuie kasuva ka lip balm, alikya kala ka mwela, na eevaka ilomo syake kavola. Niwavindukie ausisya na aalula undu wai unasya kwa kikamba.
Atumia nimakunie mbi.
“Nengei mwanya.”
Wamina kwasya uu niwaungamie na waumaala.
Umau niwathiuukisye mutwe wake nundu ndwaakumana uyumaluka.
Nza kwai muuo; itu yai langi wa yayaya. Ndata syai mbingi. Dj ekiite vulana nzau ngito. Niwaulyailye ila waumaalukile. Athingithisye kyongo kyake aatiie wathi wa Wiz Kid, ula wathaukaa kuma letiuni yake. Kiwanzani kya kusunga kyausuite imwana na eetu amile asomu; maendee na kusunga na kwina matiie Wiz Kid.
Are you gonna dance o
If I show you the money
Are you gonna dance you o
If I show you my pocket…
Andu ma utuini maungamite utee. Meloelaa wathi mathatite; mayasya mayisa kusunga kindu matekwiw’a, maendee na kutanyuka milaa na kunywa tuluki twa Prince, maisye meenda wathi wa Kikamba. Wakethisye mutumia ula wanoaa kavyu vakuvi na yiiko ka kuthinza mbui utuku usu masaa angi.
Wakomanie na muungamii waku ukilye kukata kasila kala kaendete kyooni.
“Kasee, ni kyau kina vinya?”Muungamii waku niwakulilye.
“Vai thina.Neew’a nanoa.”
“Wikita kuthauka, tiw’o? Umunthi niw’o uunengwa kiveti ni kana mwambiisye musyi.”
“Niw’o, mwanaa’ mwaitu. Lakini atumia asu me nyumba kote meuneena na nthimo na Kikamba kiliku mani.”
“Ai kyau?”
“Ndikuelewa undu mekwasasya. Ndyisa kukwatya kikamba kyoo kiliku.”
Muungamii waku aunengie umwe kati wa suva ila sya Guinness wakwete. Aumisye opener muvukoni wa itina na akunua nzovi usu.
“Uki uu nuukutunga vala umite; nuukulilikany’a nzia sya aa umau,” muungamii waku niwaisye; na ookilya suva wake kiseveni. Ndweesilasya kunywa uki utukuni wamathaa maku andu makweteele nyumba.
“Twike uu.”
“Vai thina.Cheers, bro.”
Suva waku na wake syakomanie kiseveni, syakongana vanini na kawasya katheke ka clink!
DJ eekie wathi wa Ken wa Maria. Niwamenete aini ma Ukamba. Muungamii waku aukusisye kw’oko na mwathi mbililo wa yiiko. Vaa, kawathi ka Beyonce kainaa kuma letiuni nini. Andu ala angi ma muika mauisye ukemi ila wavikie. Mwiitu umwe auvuuisye muongoni na oonthe maasya waile itha unengiwe kiveti ni kana mukambiisya musyi wenyu.
Mwanyw’ie nginya kwakya.
Nzamba nisyaisye. Kasula ka kwakya kavuuisye uthyu waku. Niwathambie uthyu kuma kiw’uni kya muveleki na weevangula na taulo nziu ila yaililitwe ikasyani. Wakomanie na mwendwa waku ena inya waku.
“Wakya Mwanawa,” Inyaa waku niwaukethisye.
“Cool,” wasungiie na kithungu, na woony’a inyaaku kitole kya kyaa kya yumbumbu.
Inya waku ekalile ta waseng’a. Eei mwendwa waku eew’a wamuketheka ku. Mwendwa waku athikie vanini na aelesya Inya waku undu waisye. Inya waku athekangie vanini na aasya niwamutia; inywe syana sya matukuni mbanangiku itanenga aa inya ndaia.
Mwendwa waku akwosie na mwai kuungama utee wa Toyota Wish yaku nzau. Kitai kila waunoona uthyuni wake nikyookie. Ausyaisye methoni maku ateuveny’a.
“Wi kiveti?” Niwaukulilye.Ndaakunenga ivinda ya kusungia.
“Kana mwiitu ungi uvangite kutwaa vandu vakwa?”
Wasongangie vaasanga; ndwendaa andu mayiw’a muisungilana na mwenda waku. Mwenda waku akuatiie mbililo wa nyumba; akinyite ta ilondu yiendete kuthinzwa.
“Ndiukuelewa. Nuw’e nisi wi weka. Wi vaa yu yii tuneena, na ndwisa kuma,” niwaisye na wakunanga kithui kyaku vanini ta wavoyaa.
“O naku wi ngooni yakwa. Lakini ndukatate!”Niwaleile kuukumbatilya.Waiunoona kyua takyamuthela.
“Ni kyau?” Niwamukulilye na wambatilya miwani yaku na muvuuto.
“Nenge kitumi kianiu kya kututia wiyoo kila mundu evo.”
“Oooh. Kiu ona ti kindu.”
“Kino! Ni kindu kwakwa! Ndwisi nilasimikie kukengana unalatile mbete yitu ya nduu kwenyu Kathama,” Niwaseng’ie kwiw’a mwendwa waku aikuuma kya athengi.Walilikanile ithe wake ni musikali na waekana nake; nonginya ukethia mwendwa waku aeeiw’e ateunanw’a kana kwisuvwa.
Wavinganiisye itheka.Niwendeeiw’e nundu mwendwa waku wakyene; kakethe koi.
“Ninithukiisye.”
“Tulasimikie kuendeesya ntheo utevo; lakini ninatumiie kaneeni kakwa kwosa mavisa na wasya wa kila kinaendee.”
“Ni sawa. Nineew’ie nanoa ni kweteela.”
“Kweteela kyau?”
“Atumia asu manailye kuneena kwa ivinda yiasa,” wasya waku niwaitavie.
Mwenda waku asyaisye ngaliko ya umiloni wa sua. Muundani kwa mutui imwana syai syaendee na kutw’a milaa. Wasyaisye mwendwa waku methoni make na waathimua.
“Kwoou wiendaa atumia maneene Kithungu. Eh! Wiona ta alimu ma university ilayenu. Kwoou wendaa mekie suti sya mbesa ndaasa?” Mwenda waku ai muthatu.
Sua yai inatheea. Muithi ainavinguia indo.
“Kyathi kiambiia oyu mituki. Weta mituki.Ndavye kila kikikie naumaala.” Wasyaisye saa yaku; wasyaisye kw’oko kwa aume na kwa aka. Mwiitu wa Inyia wa mwendwa waku aumiliile itina wenyu na avulya mwenda waku. Mwendwa waku akwiie mwithianie yiingi; niwathi kwikia ngua ingi.
Weekiiwe kyii na waetewe syavati ili syi isaanini ya kauli.
Mundu niwakunanganisye maau na nthi vakuvi naku. Niwatelemile.
“Mwanake witheka na kiyoo kya kaneni wi weka niki?” Umae waku niwaukulilye, na ekala utee waku. Atulilye kuu kwake kwa aka uvwauni wa kamesa kala wailiile kyii. Wasyaisye woona tuki twili tunou tuithambia kyiini kyaku, tuemiwe ni kwiyovosya.
“Sorry Uma…,” waneenie Kikamba kyaema.
“Ninisi nuiw’a undu ngwasya; no kula utesa kuneena takwa.”
Wavoyaa evetange vau; na indi nowendaa kuneena nake. Ookilile alumite ta mundu uendete kukw’a. Maau make matolekile kute mbila yakunwa na kimotho.
“Ninguuvundisya Kikamba kitheu kya Masaku kyathi kitanambiia,” niwautavisye na ambiia kuandika muthangani na mukwayu wake.
“Nzele,” kiu nikyo waandika,” Niwaisye. Umae waku niwetikiisye na kyongo na akwia kongilati.
Na kisomo kyaendeea.
“Nakyo kii ni kyau,” niwaisye na akwolotela ndeto ingi.
“Nditonya kutamuka ndeto isu nesa.”
Umae waku eetie kamwana kanini kasoma ua na kakwia yiu ni isyitwa yingi ya nzele.
“Tuendee sua ungi. Oyu tukoote malenyu,” wamukwatiie nginya aungama nesa. Aendaa akungutitye lakini walasimikaa kusembanga vanini ni kana mutambanisye. Mwatheeina kasila kala kaendete naku itheo miundani. Umau waku niwaunengie tablet ya mwiitu wa mwenyu; na asyoka musyi.
Niwamivinguie nawoona kila kinaendeei utuku muvitu. Niwakilile mwambiio.
Usue waku akwete mukondu usie ngondu. Authyuluukilye kyongoni kya mwenda waku mala muonzaakyasya; ‘nikwendea moseo maingi vate ngui; syaia muemeu syana mbingi kute ngondu ithi ngwete.
Niwavoisye tablet na wasunzumala itina wa kikuthu na watheesya muvuuto waku mwiu wa jeans. Kitimba kyaku kyatinie kinyelelya; mai ala maemete kuma wiyoo usu muvitu mavalukile nyekini; maumite na wasya wa ptho! Ptho! Ta makuithye. Niweew’ie mwathukanisya wa kyathi akwita.
Weevangulile kitimba na tissue yai muvukoni waku. Waambatiilye muvuuto waku na wasyoka.
Mwathukanisya wa kyathi niwaendeei na kutangasa. Nimwathekie ila wakwitie Ikaangi yaw’o nundu wa kwivaasya na kwitikilwa ni kelitu ka musikali. Mwiitu wa mwenyu wa mwenda waku niwasukiie mwendwa waku. Mwendwa waku alikile nyumba na ooka akusitye muvuko munou wandia. Itheake niwookilile na aasya mwiitu wake niwaka kutw’ika kiveti kyeene.
Andu nimathekie.
Mwiitu wa mwaitu wa mwendwa waku niwalikile nyumba na ooka na mukeka. Niwaseng’ie. Mwendwa waku niwekaliele u mukeka, itina wa kusekwa suka mbingi nginya anoa ekala kiveti kiminite masyaa. Mwathukanisya wa kyathi akwiie niukilye mwenda waku na silingi ngili ili. Wasengie undu mamanthaa ilovia syathini. Weei ngoo yaku vai thina; ii mbesa ikeetha syi syaku itina wa kyathi.
Ona vailye oou ndwendaa andu menyu maisindwa nala maa mwendwa waku. Niwoosie kaneeni kuma kwa mwathukanisya wa kyathi.
Andu nimakililye ki.
“O ngili ili tu. Mwenda wakwa ndesya ithwa e wa mbesa nini uu.”
“Tuyienda mbee wa vau,” mwathukanisya wa kyathi niwaneenie atumiite kaneeni ka DJ.
“Vai nzeve. Nienda anenge ngili umwe.”
“Waki?”
“Nundu wa kwikala nthi ndamutavitye. Uu niwonany’a wa kana namutwaa akekaa undu ukwenda.”
Ikomano niyausisye ukemi.
“Ii kweli yii niyo ikaangi yaw’o – roaster.” Mwathukanisya wa kyathi niwaisye.
Niwesuviite muno.Kumukilya oou kya ulu kii mwene kwai kutonya kutuma witw’a mbesa ingi.
Ngemi na nzililo. DJ niwathaukie kawasya katheke; loooooooud.
Niweetie andu menyu.
“Veonany’a musee uu wakwa akeetaa andu twakwatwa ni thina wa kimusyi. Nginya twokita,” mwendwa waku niwaisye.
Ikomano niyaungamie nayakuna mbi.
Weew’ie yuutia yavaluka ivuni yaku. Kelitu kaa veonany’a keikatavye undu vethaa vailye.
“Niki?” Niwakulilye.
“Nuw’e uumbukilya.”
Wamunengie kw’oko kwaku kwa aume na weeka ta uendete; na wamwia na Kithungu; shall we, my dear. Lakini ndaanyinyuka vala wailye.
Sua yakililye kulalya. Muithi niwaingiie indo. Ngaliko yenyu na yaa mwendwa waku nimaendeeie na kukanania. Ilovia nisyaendeeie na kumw’a kwa wingi. Niwaemiwe nikusiiia kuema kuaniwa kwaku. Niwaseng’ie niki andu asu maemete kuunenga kiveti kyaku; niki mekwona ta ukwendeew’a ni ithau yiu ya mbaka na mbia.
Wasukiie muungamii waku na muka na mwendwa waku na wathi. Ikomano yamanyie wathi kyooni itina wa nyumba. Wamelilye ikunda yimwe ya kiw’u na woosya tablet yaku kuma ulu wa kivila – vala wamitiite.
Wamivangulile kitoo na kitambaa kyaku kya kw’oko na waambia kwiloela vala ukwiloelaa yiingi; wambiie mwambiio.
Mutumia wa ngaliko ya kwaa mwendwa waku oosa kavyu. Oloota ngingo ya mbui nzau nako na asya nthakame ila yetika niyamukwatanithya; we na mwendwa waku. Eea mwendwa waku nievite isyitwani ya nthakame isu ya kithitu kana akethaa e kiveti kiseo kyaku. Atumia aangi nimeumutaa na kumukindiliila kunenga kithitu kiu ndaia. Mutumia uu easya mbui isu ndii yisa kung’eewa vaa nyumba; mayiendaa kuthokonia carpet. Eekia kaluvu nzeleni na atwaia ithe waku. Ithe waku akuna nguku imwe na athilia na aamba brrrrr; ndanyusaa nzovi. Mutumia asyaitye mwendwa waku. Mwendwa waku niwathingithya kyongo kyake; mutumia eimukulitye kana nukavamutavikya, itina wa kumuya. Mutumia oolota simu yaku na tablet siitwe kati wa atumia aangi na andu ma musyi; na amwia naunenge wone kila kiendee.
Read the English translation “Endless” by Peter Ngila
Peter Ngila (@pinjefifty) ni mwendwa wa mavuku, musomu na muandiki wa Kenya kuma Masaku. Anaminie kusoma journalism mituki Mount Kenya University. Ngila athukumaa na Ithangu ya the Star, Kenya. Ngila nuendete kuvundiw’a kuandika Ilovi na Tanzania ni Writivism na niwithiitwe kati wa kivindi kya kuvundiw’a. Wia wake nutumbithitw’e muwado.com, Amka Space Literature Forum, Sankofamag na Daily News, ithangu ya Tanzania. Ngila nunaminie kuandika ivuku yake; aendee na kumiseuvya.
What's Your Reaction?
A pan-African writers' collective and publisher


c: text/html

text:
Ni undu wina woo, kyeva na kimako kumanya kana MCAs ma Kitui vamwe na Ngavana maamina wiki muima Mombasa maitanyuka mbesa sya mwene nthi kwina mathina meana ouu.
Mauvoo ala mutuvukia measya kana ambunge ma Kitui matwaiwe kimanza kiseo kya mbesa kuuya kitambasye mavitukithya mbanjeti tene na ni kana masyokethya wiki uukite mavitukithye Chief Officers ala makuandikwa mathukume Mei itano na mayinuka.
Ikulyo ni? Ula ukatetea mwene nthi wa Kitui nuu?
Kuvika vau oyu kila mundu niwisi kana sivitali wa Kitui level 4 ndwina oxygen yila itumie tuasya kiveti kya muika na kana ke ivu.
Ou wivo kila mundu niwisi ona sindano wa tetanus woonikie Kitui 2018.
Ni usenyo kwona kana ateti ala masakuitwe ni Ene nthi namo nimalikile mbokani ya kuvinyiia mwene nthi wa Kitui. Lakini ti undu wina kimako nundu iii ona vau nza wa mbunge ya Kitui nivo lelu ula waanangie sura wa Kitui uthelelaa na ukaambia na matyaanena.

robotstxt: allowed

filter: keep


text:
1. NGAI NUKWENDETE NA, ENA WALANY'O WA USENGY'A IULU WA THAYU WAKU
WENDO NA WALANY'O WA NGAI THAYUNI WAKU
"Nundu Ngai niwendete nthi, niwanenganie Mwana wake e umwe, ni kana o ula umwitikilaa ndakae indi ethiwe na thayu utathela." (Yoana 3:16)
"Nyie ninookie kana methiwe na thayu, na ingi methiwe naw'o mwingi." (Yoana 10:10).
Nlkl andu aingi matina thayu uu?
Nundu...
2. MUNDU NI MWENE NAI
Nai syake nimuvathanitye na Ngai. Kwoou ndatonya kumanya wendo na walany'o wa Ngai thayuni wake.
KILA MUNDU NI MWENE NAI
"Vate ndii kui mundu mulungalu iulu wa nthi, vai ula wikaa nesa utekaa nai." (Mutavany'a 7:20)
"Nundu onthe nimeekie nai, na maivikiiaa utaio wa Ngai." (Alomi 3:23)
Ngai oombie mundu ena kieleelokya kwiw'ana nake na ethiwe munyanyae, indi mundu eeka ula utamwendeeasya Ngai. Anyuva nzia syake mwene na amulea Ngai, na uu niw'o kwika nai. Uu niw'o mui wa nai syonthe. O undu mundu waendeea na kumulea Ngai now'o uendeeaa na thayu wa nai.
MUNDU NUTAANISYE NA NGAI
"Indi mothuku menyu nimamutaanisye na Ngai wenyu." (Isaia 59:2)
MUNDU NI MWENE NAI
Nai syake nimuvathanitye na Ngai. Kwoou ndatonya kumanya wendo na walany'o wa Ngai thayuni wake.
KILA MUNDU NI MWENE NAI
"Vate ndii kui mundu mulungalu iulu wa nthi, vai ula wikaa nesa utekaa nai." (Mutavany'a 7:20)
"Nundu onthe nimeekie nai, na maivikiiaa utaio wa Ngai." (Alomi 3:23)
Ngai oombie mundu ena kieleelokya kwiw'ana nake na ethiwe munyanyae, indi mundu eeka ula utamwendeeasya Ngai. Anyuva nzia syake mwene na amulea Ngai, na uu niw'o kwika nai. Uu niw'o mui wa nai syonthe. O undu mundu waendeea na kumulea Ngai now'o uendeeaa na thayu wa nai.
MUNDU NUTAANISYE NA NGAI
"Indi mothuku menyu nimamutaanisye na Ngai wenyu." (Isaia 59:2)
Ngai Mutheu nde ngwatanio na nai. Kati wake na mundu ve mwanda munene nundu wa nai. Mundu nutataa kuka vala ve Ngai na nzia nyingi. Uthaithi, meko maseo, mboya na angi. Indi aa onthe maitonya kuveta nai. Nundu no mwere nai.
Ve nzia o imwe ya kwiw'ana na Ngai...
3. YESU KLISTO NIWE NZIA YOKA YA KUMYA NAI
Akw'ie nundu witu ni kana tumanye wendo na walany'o wa Ngai iulu wa thayu witu.
AKW'IE NI KANA ATWONANY'E NA NGAI NA E THAYU
"Nundu Klisto nake niwathiniw'e kwondu wa nai o ivinda o yimwe, ula mulungalu vandu va ala mate alungalu, ni kana atuete kwa Ngai." (1 Vetelo 3:18)
"Klisto niwakw'ie kwondu wa nai situ kwianana na maandiko; na niwathikiwe na kana niwa-thayuukiw'e muthenya wa katatu kwianana na maandiko." (1 Akolintho 15:3,4)
YESU NIWE NZIA
"Yesu amwia, nyie ninyie nzia, na ninyie w'o, na ninyie thayu vai mundu wukaa kwa Asa, atesile kwakwa." (Yoana 14:6)
Mundu kwa vinya na meko make mwene ndatonya kwiw'ana na Ngai. Ngai niwamunenganie Yesu akw'e ngelany'oni ni kana atwike kiao kati witu na Ngai, nikana atuete kwa Ngai.
Yuyu undu wa Kana nuukumanyithya undu utonya kwlw'ana na Ngai thayuni waku.
4. NO MUVAKA UMWOSE YESU ETHIWE MWOVOSYA NA MUSUMBI WA THAYU WAKU
Kwa nzia ii now'o utonya kumanya wendo na walay'o wa Ngai thayuni waku.
TUMWOSAA YESU KWA MUIKIIO
"No aria othe mamwitikirire,nio aria mehokete ritwa riake, acio akimahotithia gutuika ciana cia Ngai." (Yoana 1:12)
"Nundu nimutangiitwe na mumo kwondu wa muikiio, naw'o ndumite kwa inywi ene, ni muthinzio wa Ngai: ti undu wa meko kana kuikethiwe ona wiva kwikathiia." (Aeveso 2:8,9)
NO MUVAKA UMUTHOKYE YESU THAYUNl WAKU
"Sisya, niungeme muomoni na kuvingusya: ethiwa mundu o na wiva akeew'a wasya wakwa na kumbinguia muomo ngalika kwake, na ngaisania nake, nake akaisania nakwa." (Uvuany'o 3:20).
Kumwosa Yesu Klisto ni:
- 1. Kumanya we wi mwene nai, na kwithyuua thayuni na kumbula kwa Ngai.
- 2. Kumwikwatya Ngai kukuekea vyu.
- 3. Kumuthoky'a Yesu Klisto asumbike thayuni kwa muikiio, ni kana wikale undu we unukwenda.
Oyu tui thayu waku uilyi ta visa wiva?
Oyu wienda thayu waku wikale ta visa wiva?
Uvoo uu uatiie nuukumanyisya undu utonya kumuthokya Yesu Klisto nthini wa thayu waku.
NUTONYA KUMUTHOKY'A YESU THAYUNI WAKU O YU
Ngai ni wene kwenda kwa ngoo yaku na nukwenda kwianisya kwilila kwa ngoo yaku. Mboya ino nitonya ukutetheesya kumuthokya Yesu Klisto ethiwa nukumuvoya na ngoo ya w'o na muikiio vate ithau.
"Mwiaii Yesu Klisto nina vata naku nundu nyie ni mwene nai. Ningwitikila ni nisumbikite thayu wakwa mwene na kutaanisya naku. Ni muvea nundu wa kikw'u kyaku ngelany'oni nundu wa nai syakwa. Yuyu ni ngwithyuua na kumbula. Mwiaii, ninguuthoky'a ulike thayuni wakwa na kunzumbika vyu. Ni muvea nundu wa kundekea nai syakwa syonthe. Alyula thayu wakwa wikale undu we ukwenda. Amina." Ameni
Ndeto sya mboya ino nundu umwe na kwenda kwa ngoo yaku?
Ethiwa nukwitikilana nayo, voya yu ni kana umuthokye Yesu thayuni waku.
UNDU UTONYA KUMANYA KANA YESU ETHAYUNI WAKU
Yila wavoya niwaikiia kana Yesu niwalika thayuni waku? Aiva yuyu? Lilikana Uvuany'o 3:20, Yesu aisye akalika thayuni waku, nutonya ukukenga? Wimanya ata kana Ngai niweew'a mboya yaku? Ngai nutwathite kana o undu wonthe ula tukavoya kwa muikiio akatwiw'a na kutwianisya.
ULA WINA YESU ENA THAYU UTATHELA
"Na ukusi niw'o uu, kana Ngai niwatunengie thayu wa tene na tene, na thayu usu wi nthini wa Mwana wake. Ula wina mwana ena thayu usu; na ula ute na Mwana wa Ngai nde na thayu usu. Maundu asu namuandikia, ni kana mumanye mwina thayu wa tene na tene, inyw'i ala mwitikilaa syitwa ya Mwana wa Ngai." (I Yoana 5:11-13)
Mutungiae Ngai muvea kila muthenya nundu Yesu ekalaa thayuni waku. Ithiwa na muikiio kana, ndakakutia nongi (Mathayo 28:20). Na nukunengete thayu wa tene na tene.
NDUKAATIIE UNDU MWII WAKU U KWIW'A
Mii yitu nitonya kwithiwa na utanu umunthi na uni ikethiwa na uthatu. Ona weew'a ata, Yesu ndaalyukaa thayuini waku.
Ikumbi ya iloli tiyo yikusasya indi ni kyongo ethiwa kina mauta.
- W'o wa Ngai niw'o wivinya wa kututongoesya.
- Nitukwatanaw'a na vinya wa w'o kwa muikiio.
- Yila tweanisya u-w'o, kwiw'a kwa mwii na mesilya nitongoeaw'a nesa.
- Twikwatasya Ngai na uw'o wake indi ti undu wa kwiw'a kwa mwii na ngoo.
Kwouu ndukekwatye miwนile yaku indi ikwatye ndeto ya Ngai kwa muikiio.
NUNDU YUYU NIWAMWOSA YESU
Kuma wamwosa Yesu maundu maingi nimekikite:
- Yesu nulikite thayuni waku. (Uvuany'o 3:20)
- Nuekeetwe nai syaku. (Akolosai 1:14)
- Nutwikite kana ka Ngai. (Yoana 1:12)
- Nukuendeea kumanya ieleelo sya Ngai thayuni waku. (II Akolintho 5:14,15,17)
Nukwlsily'a tave undu ungi museo kwi kumwosa Yesu thayuni waku?
Nukwenda kumutungia Ngai muvea oyu nundu wa ukuekea nai?
Twonanasya muikiio witu kwa kumutaia Ngai na kumutungia muvea kwa mboya.
EKA TUMUTUNGIE NGAI MUVEA OYU KWA MBOYA
UNDU UTONYA KWIANA KIVEVA
Ta kana kaukenge niwaile kwiana. Ukaendeea nesa nthini wa thayu wa kiveva, ethiwa ukaatiia maundu aa me vaa itheo kila muthenya:
- Neena na Ngai mboyani. (Yoana 15:17)
- Soma ndeto ya Ngai. (Meko 17:11)
- Iw'a Ngai maunduni monthe. (Yohane 14:21)
- Mukusiie Yesu kwa ndeto na meko maku. (Mathayo 4:19)
- Mwikwate Ngai maunduni monthe nthini wa thayu waku. (Veleto 5:7)
- Mwitikily'e Veva Mutheu akusumbike na aikususya na vinya thayuni waku wa kila muthenya na nthini wa kutavany'a uvoo wa Ngai. (Akalatia 5:16-18, Meko 1:8)
NUNDU WA VATA AKLISTO KUMBANA VAMWE
Mbivilia itutavasya tumbane vamwe. (Aevelania 10:25) Twose ngelekany'o ya mwaki. Ngu mbingi syeekiwa vamwe syakanaa muno mwaki munene, indi woosa uku umwe waiwa wi w'oka nuvoaa.
Nota uu, ndutonya kwikala thayu wa u-klisto wi weka. ni undu wi vata muno kukomanaa na andu ala angi maminite kumwosa Yesu Klisto ta Mutangiii na Mwiaii woo.
Endaa kyumwa vala Aklisto ala angi maendaa ala metikilaa ki kana mbivilia ni yaw'o na ala mekaa kwianana na undu Yesu Klisto umatavasya meke.


text:
Ngavana Wa kaundi ya kitui muandu charity Kaluki Ngilu umunthi niwakomana na ndongoi sya ma makanisa kivathukanio ma vaa kauntini ya kitui vala matwaisya uneenania Wa undu makewithiawa maithukumana kwa vamwe,kyathini kila kyatwaiiw’a kimanyisyoni kya uimi kya Kitui Agricultural training centre(ATC)kila kivaa musyini Wa Kitui..
Aineena na andiki ma mauvoo itina Wa kikalo kii Ngilu niwaweta kana kielelo kinene kya kukomana na atongoi aa nikwikiithya kana nimavoyea nthi ya Kenya ovamwe na kuthukuma me mwamba na selekali yake nikana kutwaa kaunti ii na mbee kimaendeeyo kwisila kuninenge mautao ma kwika maundu mavata na matonya kwailya mathayu ma enenthi.
Nake Bishop uthumuie wiya wa ikanisa ya ACK kwa isitwa Robbert mutemi aineena kyathini kii niwaweta kana mo nimeuikwata mbau utongoi Wa kaundi ya kitui uungu Wa utongosya wake Ngavana kaluki ngilu nthini Wa maundu kivathanio ala selekali ya kaundi ii ikamakonia aiweta kana mo nimovoya kwa muikiio nikana kuikiitha enenthi nimekala na mouw’o,wendo na uuu ayongeleela kuweta kana mena utanu nundu wa kukomana na ngavana nikana kuneenanisya maundu ma maendeeyo ala selekali yake ivangite na kutwaiisya isioni syonthe sya kaunti ii ya kitui.


text:
Mark kitute Ndin’go na ula ne muteti wina mea ma ukukitia kivila kya u mca wardini ya Yatta/kwa vonza kuya kitui rural kauntini ya kitui niwakulya ateti kwiithiwa na ngwatanio na kuvuua ndeto sya muuo kavindani kaa twelekele unyuvanine munene na muno yu aingi moo maendee na kwikunia maleve.
Aineena na akeli ma mauvoo Mark niwaweta kana kwa kulua nduuthi, kuvuia mbeu sya kimena, kunenge amuika uki ta nzia imwe ya kwikunia maleve ti wailu na uima indi ni nzia ya kwananga maendeo na vandu va ou amakulya kukwatana na kuimia mbeu ya muuo oudumwe na wendo.
Oingi mutongoi uu nusongie na mbee na kutula silikali ya jubilee muti ungu wa musumbi Uhuru Kenyatta kwa kila waisye utongoi uu tauendee na kwikuna kithui yiulu wa maundu ma maendeeo ala makwatikabite ilembetani yii ya ukamba aiweta ni haki ya kila mwenethi kuthukumwa ni silikali ila yi kivilani


text:
Uvinduku Wa Andu Kuthi Maungamite: Kana Kila Kitumaa Andu Matembea Maungamite
Kikamba
Peter Ngila
Tene tene muno andu matembeaa na moko na maau, ta nyamu sya kithekani. Matembeaa mituki kuvituka tuvaluku na ikoyo. Maau na moko syai nduu kuvituka mamutha angi; ituo, inyuunyuu, itiinyo na moko masyo ni mavw’anene. Moko na maau mai na syaa itano. Syaa sya moko na mauu syavangitwe undu umwe. Matuku asu kyaa kya yumbumbu kyeanene na kila kya kinene kya kuu; na kyathengeanie na syaa iingi. Maau na moko meetanaa mwendy’a.
Matetheaniasya kukua mwii kila vandu wendaa kuthi ta; ndunyu, ndukani, mitini na iimani; vandu voonthe vala mwii wendaa kuthi. Ona kiw’uni maau na moko mathukumaa nesa kutetheesya mwii kuthambia. Nimeew’anaa. Mavoyaa utethy’o wa mamutha angi ta munuka; meew’aa na matu, maveva’a na manyu’u na matumiaa metho kwona.
Mwiw’ano uu woo museo watumie mamutha angi ma mwii makwatwa ni kiwiu. Mambiisya kulea kutetheesya maau na moko. Kiwiu kyamalinda metho moolw’a kana moko na maau nisyo imatw’aa kundu na kundu. Mambiisya kuvanga nzama ya kumina moko na maau.
Munuka wambiisya kuvoya Akili muvango na wautumia mituki. Munuka wambiisya kuseng’a na wasya, kuneena usengete muno iulu wa vinya wa moko na maau. Wakuly’a ula wai na vinya mwingi kati wamo eli. Endw’ethe asu eli mavoya wasya wa munuka na kila umwe ambiia kwasy’a ni wa vata mwiini kuvituka ula ungi. Kuma vau mamutha mambiee kusindana ula wai na vinya mwingi. Moko mambiie kwiyona nundu wa syaa syamo; mathekeea syaa sya maau nundu wa unou na ukuvi.
Nasyo syaa sya maau syeetetea iyasya syaa sya moko ni ntheke na iiisaa. Masindano maendee vandu va mithenya yiana undu muna. Mavinda angi moko na maau mayaimatonya kuthukuma vamwe nesa. Mwiso vatw’ika ni ikulyo ya vinya. Nuu ula wi vinya mwing’i kuvituka ungi? Mathi kula kwi mamutha angi ni kana masilan’we.
Munuka waisye nimasindane. Mamutha aangi nimeetikilile woni usu nundu wai museo. Ona vailye uu angi maisye mavalukany’e. Angi maisye mokite na mbanga, kusembany’a; itina mawoni aa oonthe mayaaitikilwa’. Munuka niwo’ wasindie ingi, itina wa kuvoya mesilya kuma kula kwi Akili; ula waisye kila imutha ikooka na isindano, kila umwe kwa ivinda. Maau na moko nimeetikilile.
Masindano mai kithekani, vakuvi na usi. Mamutha oonthe mai ngunuu kusiiia mbanga ona yiva ila yai itonya kukia mwi’i kavindani kau matataiie nundu mai na kau wa kiinthini. Metho masisya kila vandu kana nimekwona muisyo, matu meetekie kwiw’a kawasya koonthe, ona ithwa kaninivite ata, manyuu mathesya mithumu ni kana matonye kunyungia mbanga yoonthe ila itonya kuvituka metho na matu, na munuka niweeyumbanitye kukuna kelele veethy’a muisyo.
Kiuutani kyanyaaikisye uvoo wa masindano asu mawithyululukoni ana ma kitheka kiu, nginya kiw’uni na kiseveni. Nyamu ila syi maau ona nisyo syai sya mbee kuvika, mbingi nthini wa ila nene syakwete maketi kwonany’a kana syookite kwa ngoo ntheu. Yai ikomano ya malangi ma Kikoyo, Mbiti, Nzou, Ndwia, Ngamile, Ng’ombe ya uvya munene na Mboo ya uvya mukuvi, Nzui, Mbaluku, Mbia na Mukoto. Ala mekalaa kiwuni, Nguu, Makuyu, Kingang’i, mai utee wa usi. Ala me mauu eli ta Nyaa makunganisye mathwau moo nundu wa nzasu; tusuni twainaa twi mitini, Ngeli ainaa saa syonthe. Mbwambui, mwinthooe, Ing’aui, Ngongoo syatembeaa muthangani kana mitini. Kiimbu kyakinyaa nesa na kovola. Ing’ala yasembaa kila vandu yitekuthumua. Nguli syathaanyukaa kuma ukava umwe kuthi uungi. Nginya miti na ikuthu syathingithaa kuma ngaliko imwe kuthi ingi, ivinda kwa ivinda.
Munuka wavinguie masindano na wathi:
Twiika uu ni kana twithwe na utanu
Twiika uu ni kana twithwe na utanu
Twiika uu ni kana twithwe na utanu
Nundu ithyoonthe
Tumite vandu vamwe
Moko na maau meevitia masya nimeitikila kila kiumila itina wa masindano vate thina. Moko nimo maumie na isindano ya mbee ila malekilywe kalungu ka uku nthi. Kuu kumwe kati wa kwa aume na kwa aka kana mavulanite maile maile kwona kalungu kau na kukekya. Mauu eli mai matonya kwiw’ana ivindani yonthe ya masindano aya na kutumia syaa syamo syi syonthe kana kimwe itina wa kiingi, ni kenda masinde. Matatie kukavindua na kukasukuma. Undu mai matonya kwika museo wai kukatheleela kakathi vaasa vanini. Ila Syaa syoonie uu syavoyie wasya kuma kula kwi munuka na syatheka muno vyu. Moko nimeyuumbanisye nundu nimo masindanaa na maau. Moosie kalungu kau ka uku, na makekya vaasa muno vyu kithekani; asindani angi na na ala makathiaa nimakumisye moko. Moko moonanisye utuika ungi; moosie tulungu twa kithangathi kuma mbakulini ya musele; maseuvisye tumitalu tunini twa kuvitukuthya ngu ngito; maseuvisye maangi na mamekya vaasa muno; syindu ila syaa sya maau itai itonya kwika. Maau makitite kwikila nthi meloeele endw’ethe moo amosu mayonany’a utuika woo. Moko ma ala makathiaa makunanganisye mbii kwonany’a ngwatanio yoo na moko aangi, kindu kila kyathatisye mauu muno vyu. Ona vailye uu maau mayai vakuvi na kwitikila kusindw’a mailye vau nthi ma uthyu moo me matuku na syaa syoo nene siisola kithangathini. Mayisily’a undu matonya kusinda.
Ivinda ya maau kuete isindano yoo niyavikie. Maisye isindano yoo iyai vinya; moko meeiwe nimakue mwii w’onthe kuma vandu vamwe nginya vangi. Syaa syai na ngulu, na syeesililye isindano yiu ya maau yai ya utumanu. Yila moko mambiisye kukua mwii, kila kindu mwiini kyai kikulumanu. Moko makwatite nthi; metho mai vakuvi na nthi, na mayaimatonya kwona vaasa; kitoo kyalikile many’uu na maathimua; maau na syaa syamo mathambalilite kiseveni. Ala makathiaa mausasya ngemi mayasya:
Nyaai Nyaai iulu.
Vai thina
Atiia Nyaai
Vai thina
Tuuluke (kiseveni)
Ona vailye uu matianiite na moko, ala ivinda ivuthu ivitu moonanasya utuika munene yu mayaimathingitha. Matambya manini moko nimaiie nundu wa woo na malekya mwii nthi. Nimathumuie na indi matata ingi. Ivinda yii matatie kutambuukya syaa nesa nikana mekwatile nthi lakini syaa ila nene nosyo syai itonya kutambuuka. Matatie kwituluma lakini itambya yii niyaleilwe nundu mayai matonya matekutumia maau. Ivinda ya syaa sya maau ya kutheka. Mavoyie tuwasya tutheke twa muluku kuma kwi munuka ni kana maikatheke na wasya muito ta ula wa syaa ivinda inini ivituku. Ila moko meew’ie maithekeewa nimathatie muno na matata ingi na vinya kukua mwii. Nimaimewi, na ila syaa syanoie nisyakolile. Mauu nimatanie kwonany’a utonyi wa maau moo; nimasembie, mathaanyuka; ivinda yii yoonthe matekuvalukya mwii.
Maau oonthe nimakinyie nthi kwonany’a witikilano. Moko nimaleanile na wonany’o uu muthuku wa mathau, molitwe kana nimo mambeeisye mathau asu. Ona vailye uu, oonthe nginya akathii, nimoonie kindu kya usengy’o kya moko; Syaa sya moko nene ila syalungele ila moko matataa kukua mwii nisyaanikie na syaa ila ingi. Mamutha ala angi makilye kuendeea na kutheka ila moonie kindu kingi; vaasa kute kyaa kya yumbumbu kila kyai kyoka na kyatumaa moko matathukuma nesa, kyongeleeile vinya wa syaa wa kukwata. Kii kyai kyau? Uthuku utw’ikite vinya wa kuseuvya!
Mauneenany’a nthini wa mamutha ni kana makwate musindi maendeei kwa mithenya itano, utalo wa syaa moko na maau. Itina wa kutata monu mayaatonya kukwata musindi; moko elie nimatheaniasya undu vatonyeka. Mambiee kilungu kya kutatithya mesilya; makulikye mwii wai kyau, na meethia wai (mwii) mo oonthe. Ila muthenya yathiitwa kutethya wia ni kenda oonthe makwatianie.
Ona vailye oou ni kenda vaikaithiwe masindano ma muthemba usu ivinda yukite, mamutha oonthe meew’anie mwii ukakinyaa uungamite, maau makinyite nthi nesa na moko kiseveni. Mwii niwatanie nundu wa itambya yiu onakau waisye ukeetikilasya syana kuthi na moko na maau ni kana siikolwe ni umo woo. Mamutha nimaanie mawia; mauu makakuaa mwii lakini mavika vala makethaa maendete moko makatethasya wia ta kuseuvya maembe na ivanga. Maau na nyaai mathethisye wia muito wa kukua mwii, moko maimii ni kana liu wa munuka ukwatike. Maeo ma munuka makatanyukaa liu, na mayiutuma kwisila muluka nginya ivu. Ivu yikavinyiaa muyo usu w’onthe na kuwita tumitaluni tula tukatwaa u liu mamuthani kivathukany’o. Indi ivu yikoosaa kila kyatumiwa na kukiuwa ikoni yayo, na indi mwii ukathikaa muthangani nundu wa kwongela unou. Miti ikeanaa na kusyaa matunda; moko makatusaa amwe nthini wa matunda aya na kumekia kany’wa. Ii, kithyululu kya thayu.
Nginya mathau maaniw’e nesa; kwina, kutheka na kuneena kwanengiwe munuka; kusemba na (kukuna) muvila syatw’ikie sya maau; muvila wa kikavu wanengiwe moko, eka mauu nimo maile kusemba. Mauu manengiwe kusemba me moka. Kuaanw’a kuu kwa mawia kwatumie mwii uiva kute nyambu ila nene sya kitheka.
Ona vailye uu mamutha ma mwii meethia kuaanw’a kwa mawia no kuete ngusanisyo. Kyongo ki yiulu wa mwii kyai kisa kwiw’a takyo kinene kute mamutha aangi. Mamutha nimakindiliile kana kiivinya, kyongo kianene na mamutha aangi ala me nthi wakyo. Nundu wa kukindiliila undu mbeange, mamutha oonthe meew’anie woo na muyo ikew’ikaa undumwe ni mamutha oonthe. Makanisye munuka ila ukwasa kii na kia, ukethaa uineena ta mwii wonthe.
Mainie:
Mwiini witu
Vai ngombo
Mwiini witu
Vai ngombo
Tuthukumanaa ithye kwa ithye
Ithye kwa ithye
Tuthukumanaa ithye kwa ithye
Ithye kwa ithye
Tuthukumanaa ithye kwa ithye
Ithye kwa ithye
Uimi wasya witu
Ndethye ngutethye
Twake mwii witu wi vinya
Ndethye ngutethye
Twake mwii witu wi vinya
Wanake ni wiw’ano
Ithyothe twithukuma
Ni kana tukwate mwii wina vinya
Twithukuma vamwe
Ni kana twithe na mwii wina vinya
Wiw’ano ni vinya witu
Wathi uu watw’ikie Wathi wa Mwii W’onthe. Mwii winaa wathi uu nginya umunthi; niw’o wonanasya kivathukany’o kya andu na nyamu, kana ala maleile kuendaa maungamite.
Nyamu ila siendaa na maau ana nisyaleile kwika ta andu. Kwina Wathi usu kwau kuthuku. Munuka waseuvitw’e nundu wa kuya. Maseuvisye kikundi kya kusuvia mawithyululuko moo.
Ila andu masoma kumana na mamutha ma mwii, methaa meeka nesa. Ila moosa mwii na akili ta sikukita, methaa matialye vanini kuanana na endw’ethe moo ma nyamu ala maleile kuendaa maungamite.
~
Edited by John Ngila.
Read the English translation – The Upright Revolution: Or Why Humans Walk Upright by Ngugi wa Thiong’o
Peter Ngila (@pinjefifty) is a Kenyan bibliophile and writer. He has recently finished studying Journalism at Mount Kenya University, and is currently a correspondent with the Star, a Kenyan daily. He has participated in Writivism literary workshops and mentorship. His fiction has appeared (or are forthcoming) on HisiaZangu, Muwado, Amka Space Literature Forum, and Daily News – a Tanzanian newspaper. Ngila has finished writing his first book – a short novel.
What's Your Reaction?
A pan-African writers' collective and publisher


text:
Syana Sya Mũvũa
Anna Kula
Wiehan de Jager
Ĩvinda ya tene na tene, vaĩna musyĩ wekalaa na ũtanu.
Mayaũkitanaa ene kwa ene. Nimatetheesyaa asyai moo musyĩ na mĩundani.
Ĩndĩ mayanengetwe mwanya wakũthi vakuvĩ na mwaki.
Maĩlĩte kũthũkũma wĩa woo w'onthe ũtukũ.
Nũndũ mĩĩ yoo yaseovetw'e na mũvũa!
Ĩndĩ mwana ũmwe aĩ na mea ma kũthi nza kwĩanĩkĩa kyeni kya sua.
Mũthenya ũmwe nĩwethĩiw'e na mea asu ma kũthi nza muno. Ĩndĩ aamwanainya nĩmamũkanisye.
Ũũi! Mwana ũsu ndaatetheka. Nĩwanyinyũkie nũndũ wa ũvyuvu wa sua.
Syana sya mũvũa nĩsyakwatiwe ni kyeva nũndũ wa kwona mwanaainya ainyinyuka.
Ĩndĩ nĩmethĩiw'e na mũvango. Nĩmosie mũndo wa mũvũa ula wanyinyukie maseovya kasũni.
Nĩmosie mwanaainya kasũni mamũlĩsya ĩũlu wa kĩĩma kĩtũlu.
Na sua ĩkuuma nĩwolũkile athi kũu akwina kyeninĩ kya kĩoko.
You are free to download, copy, translate or adapt this story and use the illustrations as long as you attribute in the following way:
Syana Sya Mũvũa
Author - Southern African Folktale
Translation - Anna Kula
Illustration - Wiehan de Jager
Language - Kikamba
Level - First sentences
© African Storybook Initiative 2014
Creative Commons: Attribution 4.0
Source www.africanstorybook.org


text:
1
Kũmbwa kwa Syĩndũ Syonthe
1Mwambĩlĩĩlyonĩ yĩla Ngai woombie ĩtu na nthĩ, 2nthĩ ndyaĩ na wũmbo na yaĩ nthei. Kwaĩ kĩw'ũ kingĩ kyavw'ĩkĩte syĩndũ syonthe, nakyo kĩkavw'ĩkwa nĩ kĩvindu kya ngokomi. Veva wa Ngai aĩ ĩũlũ wa kĩw'ũ kĩu kingĩ. 3#2Ako 4.6 Na Ngai asya atĩĩ, “Nĩkwĩthĩwe kyeni,” na kweethĩwa kyeni. 4Ngai nĩwoonie kyeni kĩu kĩ kĩseo. Nĩvo ĩndĩ wavathanisye kyeni kĩu na kĩvindu kĩu. 5Ngai nĩweetie kyeni kĩu, “Mũthenya,” nakyo kĩvindu akĩta, “Ũtukũ.” Nĩkwatukie na kwakya; ũsu waĩ mũthenya wa mbee.
6 #
2Vet 3.5
Na Ngai asya atĩĩ, “Nĩkwĩthĩwe yayaya yĩaany'e kĩw'ũ kũndũ kwĩlĩ.” 7Kwoou Ngai nĩwoombie yayaya na aany'a kĩw'ũ kĩu; kĩmwe kyeethĩwa ngalĩko ya ĩũlũ na kĩla kĩngĩ ngalĩko ya ĩtheo. 8Ngai nĩweetie yayaya ĩtu. Nĩkwatukie na kwakya; ũsu waĩ mũthenya wa kelĩ.
9Na Ngai asya atĩĩ, “Kĩw'ũ kĩla kĩ ĩtheo wa ĩtu kĩsyokeanĩe vandũ vamwe na nthĩ nyũmũ yumĩle,” na ũu weethĩwa. 10Ngai nĩweetie mũthanga mũmũ, “Nthĩ,” na kĩw'ũ kĩla kyasyokeanĩie vandũ vamwe akĩta, “Ũkanga.” Ngai nĩwasyaisye wĩa ũsu wake na endeew'a nĩw'o. 11Nĩvo ĩndĩ Ngai waisye atĩĩ, “Nĩkwĩthĩwe na mĩthemba yonthe ya mĩmea ĩũlũ wa nthĩ, mĩmea ĩla ĩsyaa mĩthemba yĩ kĩvathũkany'o ya mbeke, na mĩtĩ ĩsyaa matunda me ngii syĩ kĩvathũkany'o,” na ũu weethĩwa. 12Nthĩ nĩyeethĩiwe na mĩmea; mĩmea ĩsyaa mbeke syĩ kĩvathũkany'o, na mĩtĩ ĩsyaa matunda me ngii syĩ kĩvathũkany'o. Ngai nĩwasyaisye wĩa ũsu wake na endeew'a nĩw'o. 13Nĩkwatukie na kwakya; ũsu waĩ mũthenya wa katatũ.
14Na Ngai asya atĩĩ, “Nĩkwĩthĩwe kyeni yayayanĩ, kĩvathany'e mũthenya na ũtukũ na kwonanasya mĩthenya, myaka na mavinda me kĩvathũkany'o. 15Kyeni kĩu kĩ yayayanĩ nĩkĩmulĩkae nthĩ,” na ũu weethĩwa. 16Kwoou Ngai nĩwaseũvisye syeni ilĩ nene, syũa yĩmulĩkae mũthenya na mwei ũimulĩkaa ũtukũ; o ta ũu nĩwaseũvisye ndata. 17Ngai nĩwaiie syĩndũ isu yayayanĩ, nĩ kana imulĩkae ĩũlũ wa nthĩ; 18imulĩkae ũtukũ na mũthenya na kũvathany'a kyeni na kĩvindu. Ngai nĩwasyaisye wĩa ũsu wake na endeew'a nĩw'o. 19Nĩkwatukie na kwakya; ũsu waĩ mũthenya wa kana.
20Na Ngai asya atĩĩ, “Kĩw'ũ kyusũwe nĩ syũmbe syĩ thayũ na yayaya yusũwe nĩ nyũnyi.” 21Kwoou Ngai nĩwoombie nyamũ ila nene sya ũkanganĩ, na syũmbe sya mĩthemba yonthe ila syĩkalaa kĩw'ũnĩ, na nyũnyi sya mĩthemba yonthe. Ngai nĩwasyaisye wĩa ũsu wake na endeew'a nĩw'o. 22Ngai nĩwaiathimie na asya atĩĩ, “Syaanai mwingĩve musũe kĩw'ũnĩ kĩla kĩ ũkanganĩ na nyũnyi nĩsingĩve ĩũlũ wa nthĩ.” 23Nĩkwatukie na kwakya; ũsu waĩ mũthenya wa katano.
24Na Ngai asya atĩĩ, “Nthĩ nĩyumĩlye syũmbe sya kĩla mũthemba: Nyamũ sya mũsyĩ na sya kĩthekanĩ, na tũsamũ tũnini,” na ũu weethĩwa. 25Kwoou Ngai nĩwoombie syũmbe sya mĩthemba yonthe: Nyamũ sya mũsyĩ na sya kĩthekanĩ, na tũsamũ tũnini. Ngai nĩwasyaisye wĩa ũsu wake na endeew'a nĩw'o.
26 #
1Ako 11.7
Nĩvo ĩndĩ Ngai waisye atĩĩ, “Nĩtũmbe andũ me na mũvw'ano witũ na kĩtutya kitũ. Makeethĩwa na ũkũmũ ĩũlũ wa makũyũ, nyũnyi, nyamũ syonthe sya mũsyĩ na sya kĩthekanĩ, na tũsamũ tw'onthe tũla tũnini.” 27#Mat 19.4; Mk 10.6 #Mwa 5.1-2 Kwoou Ngai nĩwoombie andũ mailyĩ take; amomba mailyĩ take. Nĩwoombie mũndũ-ũme na mũndũ mũka. 28Ngai nĩwamaathimie na asya atĩĩ, “Syaanai mwingĩve musũe ĩũlũ wa nthĩ, na mũyĩthĩwa na ũtonyi ĩũlũ wayo. Ĩthĩwai na ũkũmũ ĩũlũ wa makũyũ, nyũnyi na nyamũ ila ingĩ syonthe syĩ ĩũlũ wa nthĩ.” 29Na Ngai asyoka asya atĩĩ, “Nĩngũmũnenga mĩmea yonthe ĩla ĩsyaa mbeke na mĩtĩ yonthe ĩla ĩsyaa matunda yĩthĩwe lĩu wenyu. 30Nĩnĩnenganĩte nyeki na matũ syĩthĩwe lĩu wa nyamũ na nyũnyi syonthe, na tũsamũ tw'onthe tũla twĩ ĩũlũ wa nthĩ,” na ũu weethĩwa. 31Ngai nĩwasyaisye wĩa ũsu wake na kwa w'o nĩwamwendeeisye mũno. Nĩkwatukie na kwakya; ũsu waĩ mũthenya wa thanthatũ.


text:
Akuwa 17 ala mei ngali Muthemba wa matatu Ii ikua akuwa 42 nimasembwa kukwata uiti suvitalini wa machakos level 5 mena maumiisye ma kutinangwa itina wa matatu ila meinayo kwitha yaasya nzia na yavingilita masavali kauta konani sya kaseve leluni wa Kuma masaku kuthi kitui ivinda ya mbanga matatu isu yiumite masaku yelekele ngaliko sya mbumbuni Makueni
Mauvoo asu nimaikiithwa ni ovisaa ula ungamiite muvia wa kukitana na mbanga sya mituki kaundini ya masaku David Mwongela ula watavya muveleki wa mauvoo kana matatu isu yaasya nzia Kumana na muumbi mwingi ula Wii kisioni kiu Kya kaseve.
Ung’ei volisi
Ovisaa umwe wa volisi Kuma kiseseni Kya volisi Kya masii ukamba wa mwala kaundini ya masaku nusyiiwe o kiseseni Kya volisi Kya masii aikonanwa na kwitha atulike uvisi wa ocs wa kisese kiu Kya volisi Kya masii na ooya kimanza Kya silingi ngili 71,000 ila ni ilovia sya cash bail na syii inaivithwa esililwa ala meimanalekwa Kuma kiseseni kiu Kya masii
Mauvoo asu nimaikiithwa ni commander wa maovisaa ma volisi subcontini ya mwala Ronald Kirui ula watavya muveleki wa mauvoo kana itina wa ukunikili ovisaa usu wa volisi ethiiwa avithite ilovia isu ungu wa mota nyumbani ila wikalaa na nukwitha aithakwa kotini akomanwe na miao .


text:
Itina wa kisese kya letiu kya Sang’u FM kutambuka Kauntini wa Kitui mwei muthelu,waoni wa ekali ma Makueni uineania vala onakutwika vena utuku wa umunthi namo kilavini Kya 017,nomekwendaa kwongelwa ivinda manyanyane na kumanyana munango.
Enenthi asu nimatunga muvea kwa ilungu na mauvoo maseo,mbathi na ataangaasi mena utuika na winyivu mwingi vamwe na uthingu wa kisese kwakwithiwa kina mikuluulya ya mithinzio yivo ila makwata umunthi na mbui na ilovia syithiitwe syiinenganwe kuma kyavinguwaa na kukotheeswa muno yii skuku ithengeiye.
Nimeyiava kuungama na kisese kii kuatiania na walanyo na uthukumi ula makathiiya na unyanya na mashabik.
Roadshow isu yaambisye Salama,Sultan Hamoud,Emali,Masimba,Makindu ,Kyemole na kwiniiya Wote vala aini me nguma ukamba Kithungo Raha na Vuusya ungu ala meinamo ndambukani meitanithya enenthi Kilavini Kya 017 vau Wo
Twimwenda kiatianisyo ta ndula


text:
Ekali ma ndua ya Kitaingo ila yii Mukaa, kiliombunge kya Kilome kaunti ya Makueni mewetwa kwithiwa maendee na kwikala na wia kumana na nyamu ya kithekani ila kwa oyu yithiitwe yiendee na kuwaa ndithya ya indo syoo.
Kwianana na umwe wa ekali ma kisio kiu Nicholus Muuo Mwololo, na ula ng’ombe syake ili syowawa ni nyamu isu muthenyani wa umunthi,niwakulya muvea wa kusuvia nyamu sya kithekani wa KWS uvikiie na kumetaana na nyamu isu,ila iniuwetwa kwithiwa muthemba wa ng’o, na vala aineena na kameme kaa waelesya kana yu mena wia nyamu isu ni itonya ivuthukia syana syoo kavindani kala siendete masukuluni masaani ma kiokoni..
Mbikiia Yu,ndithya ya indo mbee wa 10 nivikiite na kuawa ni nyamu isu.


text:
Nzyima na viasala ya nyamu sya kithekani kukunwa muungu.
Andu 2 nimoovwa,kyovo kya myaka 7 Kila umwe ni koti wa makindu Kauntini ya makueni makwatwa na mavityo mautwaiisya viasala muvatane wauthoosya maeyo ma nzou.
Aa eli ni Morris mulinge mutua na Thomas Wambua munee ala makwatiiwe sokoni wa makindu mena ilungu sya maeyo ma nzou ila syaina uito wa kilo itano sya thoowa wa ksh.500,000.
Aa 2 meekiiwe mbini kwi matuku 31.12.2019 matwaiisye viasala uu vala mawetwa ta amwe ma ala methiitwe maitwaiisya viasaala uu kwevinda na mavikiite kwithiwa mayiatiiwa miendele yoo mbee woo kwikiwa mbini maikonanwa na kutwaiisya viasala uu wauthoisya maeyo ma nzou.
Aa eli Kwa kwitetea meei manenda koti umaekee mavityo aa maiweta maikamasyokea. Ukulyo ula waleanwa nawo ni koti kumanwa na uthoosya wa maayo ma nzou kwitha uleanitwe nawo viu vaa kenya.
Ukulyo wa aa eli niwaleanwa nawo ni musili wa makoani kotini uu wa makindu senior resident magistrate Benson ireri aiweta aumya utwio uu kuatiania miao na kuendeeya kuukitana na uthoosya wa maayo ma nzou ula ni viasala wikiite muisyo munene mathayu ma nzou vaa kenya aiweta ni isomo Kwa aangi ala meutwaiisya viasala usu na kana koti uu ndwi ndii yaumekia mbini na kumatwiiya kyovo kyumu.
Eli mena mwanya wa mithenya 14 kwikia appeal kuleana na utwio usu.


text:
President William Ruto na muwandu wa mbee Racheal Ruto nimavika nthi ya Uungelesa mathikoni ma Queen Elizabeth II.
Otaou itina wa mathiko Ruto vamwe na ndongoi ingi sya silikali nimekwithiwa maivika umbanoni wa 77 wa ngwatano ya nthi, UN General Assembly ula utwaiwa kuya New York.
Ruto eweta kana kululumiilya utianya na nthi sya nza nikuukalata mawalyuku vaa Kenya.
Ruto etikilitwe kuvika mathikoni asu eona muka weka oundumwe na ndongoi ingi ithoketwe vala makatumia mbasi kuvika kisioni kya mathiko Westminister Abbey, vala ndongoi kuma nthi ya Russia, Belarus, Myanmar na Korea ya yiulu matathoketwe kuatiania na kwithiwa nthi ii itena mituo miseo.
Ruto eikwatiwa kusyoka vaa Kenya wakana kyumwa twiukwata.


text:
Bonnie Musambi,ula utangasite kuukukitia kivila kya umbunge wa kiliombunge kya kitui kya kati usakuanini munene mwakani uu,niwekithiithisya enenthi ma kilio kii kana nuyumbanitye kuukitia kivila kiu nginya muthya,ona imwe sya ndongoi ila meusindana nake kumulinga nokana mamuukite ki uteti.
Musambi aneena kii,avikite kyathini kimwe kya mathiko kisioni kya Musyau,vala wawewata kusengw’a kwake nimwe sya ndongoi ila meusindana, kwithiwa kwi muthenya wa iyoo iyiengeeisye ngaliko imwe kumuukita kiuteti,kau ula waweta kana we oongama na mwenenthi wa kitui kya kati,ula waweta tawe umunengete uthasyo wa kuukitia kivila kiu


text:
Coordinator wa kyama kya UDA kauntini ya Makueni James Kimanthi Mbaluka niwaweta mawalanio Onthe nimaminite kwikiwa kuikiithya enenthi ma kaunti isu nimakonwa undu vailite kyathini kya kuithwa kithitu kwa president wa kataano wa nthi ya Kenya William Ruto kila kikatwaiwa kyumwani kyukite matuku 13.9.2022.
Aineena na aandiki ma mauvoo kiwanzani Kya mathau Kya Kasarani vala kyathi Kii kiikwatiwa kutwaiwa Mbaluka ula eatianie na atongoi angi ma kyama Kii kuma ilembetani ya Ukamba niwakulya enenthi kukumbatilya silikali Mweu wa William Ruto ula wina mawalanio methianu ma maendeeyo kwa enenthi kuete uvinduku mathayuni moo.


text:
Wakatatũ, Matukũ 7, Mwei wa 12
Nyie, ngakũlĩĩlya malondu makwa, na kũmamantha.—Esek. 34:11.
Ve ĩkũlyo Yeova wakũlilye ĩvindanĩ ya mwathani Isaia. Akũlilye atĩĩ: “Mũndũ mũka nũtonya kũlwa nĩ kana kake kala kekwonga?” Na ĩndĩ asyoka eea mbaĩ yake ũũ: “[Aka] nĩmatonya kũlwa, ĩndĩ ndikolwa nue.” (Isa. 49:15) Ti kaingĩ Yeova wĩyĩelekanasya na kĩveti kĩ na syana. Ĩndĩ nĩweekie ũu ĩvindanĩ yĩu ya Isaia. Yeova eendaa athũkũmi make maelewe kana amendete mũno vyũ, o tondũ kĩveti kĩthĩawa kyendete mũno mwana wakyo. Iveti mbingĩ no syĩtĩkĩlane na kĩla mwĩĩtu-a-asa wĩtawa Jasmin wawetie. Aisye, “Yĩla ũkwongya mwana mũtumaa ndũũ ya mwanya ĩtesa kũthela.” Yeova nũmanyaa yĩla ũmwe wa syana syake waeka kũthi maũmbanonĩ na kũtavanyʼa. Ana-a-asa na eĩtu-a-asa aingĩ ala mavoete nĩmesaa kũsyoka kĩkundinĩ, na nĩtũtanaa mũno meeka ũu! Yeova endaa onthe ala mavoie masyoke, na ũu nowʼo twendaa.—1 Vet. 2:25. w20.06 18 ¶1-3
Wakana, Matukũ 8, Mwei wa 12
Tũendeee kũketeea syĩndũ ila itonekaa . . . Nũndũ syĩndũ ila syonekaa no sya kavinda, ĩndĩ ila itonekaa nĩ sya tene na tene.—2 Ako. 4:18.
Ti ũthwii wʼonthe wonekaa na metho. Eka ũu, ũthwii ũla wa vata vyũ nĩ ũla ũtonekaa na metho. Yĩla Yesũ waĩ na Ũtavanyʼa wa Kĩĩmanĩ, nĩwawetie ũthwii tũtonya kwĩyiĩa ĩtunĩ, ũla wĩthĩawa wĩ mũseo vyũ kwĩ syĩndũ sya kĩ-mwĩĩ. Ongelile kwasya: “Vala ũthwii waku ũĩ, nĩ vo ngoo yaku yĩthĩawa.” (Mt. 6:19-21) Ngoo sitũ itũsukumaa tũsembanyʼe na maũndũ ala twonaa me ma vata. Na ‘twĩyiĩaa ũthwii ĩtunĩ’ yĩla tweeseũvĩsya ĩsyĩtwa ĩseo na Ngai, kana tweethĩwa na ngwatanĩo nzeo nake. Yesũ aisye kana ũthwii wa mũthemba ũsu ndwĩsa kwanangwa kana kũywa. Nake mũtũmwa Vaulo atwĩkĩie vinya “tũendeee kũketeea syĩndũ ila itonekaa.” (2 Ako. 4:17, 18) Syĩndũ imwe katĩ wa isu nĩ moathimo ala tũkatanĩa ĩvinda yĩla Ngai ũkatwʼĩkĩthya maũndũ meũ ĩtunĩ na nthĩ. Ithyĩ nĩtwonanasya kana nĩtũtũngaa mũvea nũndũ wa mothwii asu tũtesa kũmona na metho? w20.05 26 ¶1-2
Wakatano, Matukũ 9, Mwei wa 12
Ũmanyĩsyo wakwa ũketĩkaa ta mbua.—Kũt. 32:2.
Kĩla Mose wamanyĩisye Aisilaeli nĩkyamekĩie vinya na kyamathangaasya, o tondũ ũnyenyeũ ũtumaa nyeki ĩsanzamũka. Tũtonya kwĩka ata nĩ kana kĩla tũũmanyĩsya andũ kĩmekĩe vinya na kĩimathangaasya? Yĩla tũũtavanyʼa nyũmba kwa nyũmba kana kũla kwĩthĩawa andũ aingĩ, nĩtwaĩle kũtũmĩaa Mbivilia kũmanyĩsya andũ kana Ngai etawa Yeova. No tũmanenge mavuku maitũ manake, tũkamonyʼa vitio sitũ nzeo mũno, na tũimonyʼa maũvoo me kĩsesenĩ kitũ nũndũ nĩmamũeteae Yeova ndaĩa. Yĩla twĩ wĩanĩ, sukulu, kana twĩ kyalonĩ, no tũmanthe mwanya wa kũelesya andũ ĩũlũ wa Ngai witũ na nguma syake. Yĩla twatavya ala twakomana namo nĩkĩ Yeova woombie andũ na nthĩ, kĩu nĩkĩtumaa masalukya makona kana nũtwendete mũno. Na yĩla twamatavya ũwʼo ĩũlũ wa Ĩthe witũ wĩ wendo, twĩthĩawa tũendeee kũtetheesya kũthesya ĩsyĩtwa yake. Twĩthĩawa tũimatetheesya mamanye kana maũndũ ala mamanyĩĩtwʼe ĩũlũ wa Yeova ti ma wʼo. Maũndũ ala tũmanyĩasya andũ nĩmamekĩaa vinya na maimathangaasya mũno.—Isa. 65:13, 14. w20.06 10 ¶8-9


text:
Munini wa President Dr.William Ruto, ndongoi ya kyama kya ANC Musalia Mudavadi, undu umwe na ndongoi ya kyama kya Ford Kenya Moses Wetangula,kwi umunthi nimatwaisya kampeini syoo kaundini ya Nakuru.
Aineena umbanoni usu Ruto niwasya kana ngwatanio yoo niyakukwatanya nthi ya Kenya, na kusoovya selikali kwa vamwe.
Ingi niwasya kana vai mundu utonya kumasakuiya anyanya nthini wa maundu ma uteti…
Nake ndongoi ya kyama kya ANC Musalia Mudavadi niwavuthiisya itambya ya ndongoi ya kyama kya Wipper Dr.Stephen Kalonzo wa Musyoka itina wa kumutula muti kwa kukwatana na munini wa President Dr.William Ruto.


text:
Andu ala methiawa na mavata me mwanya kauntini ya Makueni nimaweta kana nimekwosa itambya ya kuthakya ikoani kotini kusyiiya kuendeeya kwa mbunge isu makileana na syama sya uteti na nzama ya IEBC ya kulea kwoloota umwe woo mbungeni ya Kaunti isu.
Maineenea musyini wa Wote, ota ou nimaweta kana valea kwithiwa na umwe woo mbungeni isu, mavata moo maithinikiwa kii miao otondu vailite undu ula utonya kwonzya mikalile yoo.
Kwianana na katiba ka Kenya, andu ala methiawa ma mavata me mwanya nimathiiwe kwithiwa na kianda mbumbanoni syonthe syina andu syivo mbunge nene na sya kaunti oundumwe na kukwata myanya ya mawia undu ula andu ala methiawa na mavata me mwanya kauntini ya Makueni maweta uineeianiiw’a ni syama iyoloota amemba ma mbunge ya kaunti ya Makueni na maweta kana nimekuthakya ikoani kotini kwondu wa kusukumiiya makwate mwanya usu.


text:
Mutetei wa kivila kya kilio mbunge kya Nandi Hills na ula eteele muthungululo wa kyama kya UDA Wesley Kibet Kogo niutiiwe ni thayu mbangani ya lelu kisioni kya Kangemi musyini munene wa Ilovi.
Kogo elekeele uneenanyani na kisese kimwe kya redio ivindani ya mbanga isu vala nowe weka utiiwe ni thayu umunthi kioko saa kumi na umwe.
Mauvoo nikana matatu ila yiimukuite ikonganie na mbasi,ndeto ila syikiithiswe ni munene wa maovisaa ma volisi Ilovi Joshua Omukata,aiweta kana ukunikili mbeange kukonya kiko kiu niwaambiiye.
Maovisaa ma UDA yu mekulya iseso ya muthungululo usu ila ivaniiwe wakana matuku 14 mwei uu ikuiiswe.


text:
Ann Kananu Mwenda niwaithwa kithitu kya wia kutwika gavana wa katatu wa county ya Ilovi.
Kananu aithwa kithitu kya uthukumi nthini wa kyathi kila kii kikuvi na kiina mautiio maingi na kyatwaiiwa nyumbani ya mbumbano ya KICC vaa musyini wa Ilovi kisioni kya COMESA grounds.
Kananu ethukuma vakuvi na General Mohammed Badi ula utongoesye muvia wa kuthinikia musyi wa Ilovi wa Nairobi Metropolitan services.
Kananu ethiitwe e gavana wa kavinda wa Ilovi kuma mwaka uu waambiiya kuma aavithwa ta munini wa gavana na itambya ya kuavithwa ta gavana yasyiiwa ni ikwani yila yathakiswe ni ula unatwiiye e gavana Mike Mbuvi Sonko vala kyumwani kithelu koti wa yiulu unekisye itheka ikuani yii undu ula umisye lingilia ya kyathi kii kutwaiiwa.
Metho ma Akenya masyaiisye ula ukwolootwa ta munini wa gavana kavindani kaa vatyele myai ikumi unyuvani munene utwaiiwe.


text:
Munini wa President William Ruto nutongoesye ndongoi ila ingi sya ngwatanio ya kenya Kwanza ila ni vamwe na Musalia Mudavadi wa ANC na Moses Wetangula wa Ford Kenya kwikunia maleve kuya kaountini ya Muranga nzikaioni sya kuthoosya agenda sya mutalatala wake wa Bottm Up.
Nthini wa ndambuka isu Ruto niumbulile kana ndongoi ya kyama kya ODM Raila Odinga ti mundu wa kuikiika kiuteti kiko kila kinatumia Mudavadi na Wetangula mevatahana kuthukuma nake aiweta kwa yu niwe wina ivuso iseo ya kutongoesya nthi ya kenya itina wa usakuani wa mwai wa 8.


text:
Mbuliili nisyateka nyara ngali ya TOT high vala mowaa ndeleva wayo; alimu eli vamwe na amanyiwa 15 maikwata mawuumisye nthini wa ivithukia yila yatwaaiswa umunthi kioko.
Syana ila syakwata maumisya nisyasembwa sivitalini wa Kapsowar vala siendee na ukwata uiiti. Munini wa kaunti kamishna wa Marakert ya umiloni wa sua Simon Osumba easya kana maovisa ma volisi nimatumiwe kisioni kiu kutuumanya muuw’o.
Ndongoi kauta kisioni kiu nimaumania kiko kiu vala makulya silikali kisioni kiu kuikiithya useeseyi mwianiu.
Amanyiwa asu na alimu maumite ndambuka ya kii masomo ivindani ya ivithukia yiu.


text:
Kyama kya UDA kiokoni kya umunthi nikyavikia na ukwata utamu na vinya itina Mumbunge wa kiliombunge kya Starehe kila ki vaa kaountini ya wa Ilovi Charles Njagua na ula wisikie kwa isitwa yingi ya wini Jaguar kwithuwa athamiiya kyamani kiu.
Njagua na withiitwe ee mumbunge wa kyama kya Jubilee niwe wa oyu mituki kutia kyama kiu vala wavikia na kuthokywa ni ndongoi ya kyama kiu kya UDA n aula oingi niwe munini wa President William Ruto mawikaloni make kisioni kya Karen vaa musyini wa ilovo.
Mauvoo maikithwa kwisila mutandoni wa twitter wa kyama kiu kya UDA.


text:
Andu atano nimatiiwe ni thayu, mevo aka eli itina wa kunywa nzovi kuya Isiolo.
Andu angi kenda me sivitalini munene wa Isiolo maikwata uiiti vala maovisaa ma utheu vamwe na maovisaa ma volisi maendeeye kuthuima kiko kii.
Ovisaa muungamii wa kaunti isu Peter Ngechu easya kana mundumuka ula utanamba kumanyika anakuiye uki usu ula wina isyitwa’ smart vodka’ kuma sokoni wa Lodukae nginya sokoni wa Kipsing vala ala manathooeswe manaambiiye kukaya thina wa metho mbee wa mautanu moo kusenzya kikw’u.
Gavana wa isiolo Abdi Guyo niwumisye mwamulo wa nzyima mbai ya nzovi iasu na athoosya mayo kitai kiu kitanaalula.


text:
Ala aume 2 manekiiwe mbini kyumwani kithelu ni maovisa ma kusuvia nyamu sya kithekani KWS me mutituni wa kusuvia nyamu wa Tsavo ya umiloni wa sua,kitui Kya itheo maikonanwa na nzyima ya nyamu sya kithekani, umunthi nimatwaiiwa kyovo Kya kwikala kolokoloni kwa ilungu ya mwaka umwe mwaka kila umwe vate vaini ni koti wa mutomo.
Julius Matheka na John Kioko matwiiwa kyovo Kii ni musili wa makoani wa koti wa Mutomo John waweru wang’ang’a itina woo kwitha maneetikilanile na mavityo moo kyumwani kithelu.
Aa 2 manekiiwe mbini mena nyama sya nyamu sya kithekani kivathukanio twivo tuvii 13 na nyama ingi ila inai nthinze.


text:
Mutandithya munene Jimmy Wanjigi ula uneekiwe mbini kwi iyoo niwalekwa.
Mwiao wa kumulekya waumwa ni musili wa makoani kotini wa milimani vaa ilovi,Bernard Ochoi,na ula waweta wanjigi aneekiiwe mbini uvathukanu na miao.
Wanjigi ekonananawa na ivityo ya kukwatiania na andu angi 6 kumithya mathangu ma kyati na kwosa kitheka kyeene utee na miao, na vala utuku wa kuamukia umunthi ukomie kiseseni kya volisi kya kamukunji.
Onau wiovo aineena na aandiki ma mauvoo,nuleanile na mavityo aa aiweta kwikiwa mbini kwake kwothootheetwe kiiuteti na muno itina wake kutangaasa akokitia kivila kya upresident nthini wa usakuani munene ukite mweni wa 8 mwakani uu.


text: Mwisililwa umwe wa umamai na ula ukukonanywa na kwithiwa kati wa imamai ila itekie kitung’ui kya mbomu kuya kaountini ya Mandera vala ngali ila ikinyie ituikie na kuwaa andu 13 na angi kauta kukwata maumisye mai.Mauvoo aa nimaikithwa ni komanda wa polisi ngaliko ya yiulu ya umiloni wa sua Bunei Rono ula waweta mwisililwa usu tawakwatwa ni enethi kavindani kala eiusembete aiei mumbuni vala wanengeleanilwa kwa maovisa ma polisi na wendeye na kukulwa maukulyo vala mbikia oyu wetekila kwithiwa kati wa imamai 6 ila itwaisye ivithukia yiu.


text:
Itina wa enethi kaundini ya Masaku kwithiwa manyamaite kwa ivinda yiasa kumana na mwoo wa ndawa masivitalini mekivathukanio kaundini isu, yu mena undu wa kutalania itina wa serikali ya kaundi ya Masaku ungu wa utongoi mweu wa Gavana Wavinya nNdeti kwitha aambisya walanio kunyaaikya ndawa masivitalini oonthe ma serikali ya kaundi isu.
Wavinya aineena na aandiki ma mauvoo Kavindani kala wambiisya walanio kunyaaikya ndawa isu sivitalini wa machakos level 5 niwaumya ukanio muvyu kwi athukumi ma uiti ala methiitwe mayikonania na uthoosya wa ndawa sya serikali kana makwatikana nimekwosewa matambya mai ma kiimiao oundumwe na kuvikiiya kuungamwa wiani .


text:
President William Ruto endekethya utianya wa kii utandithya kati wa Kenya na America uthaanthaangwe.
Dr Ruto ula wii umbanoni wa ngwatano sya nthi (UNGA) kuya America, easya kana ena mea ma kwona makwatianio meu na utianya museo wa kii utandthya kati wa nthi ili, nzikaiyoni sya kwailya ukwati wa Kenya.
Ingi Ruto easya kana Kenya niikuthokya atandithya kuma nza itina wa unyuvani munene muvitu kutwaiiwa kwa uw’o na muuw’o.
Eneeneaa kuya New York nthini wa umbano usla wii kati wake na nthi isu na ula uumbanitwe ni ngwatano ya maundu makonetye utandithya nthi isu (chamber of commerce and industry)


text:
Nisyaawaa itina na ikavilanya mbya,kisese kya Sang’u FM nikikuite kivevelo na kuviingiisa nzeve kwa ndambuka yakyo kauntini ya Kitui vala ethukiisya na mashabik meuweta nzeve no 93.4 FM.
Noo mwaambiiyo indi mulumu,wikiinyiite,utoneka vangi na utakaavutika wathanthatu wa matuku 20 mwei wa November 2021.
Ndambuka yiambiiya Kitui town,Kalundu,Wikililye,Kyuluni,Kisasi,Mosa,Ikanga,Mutomo na ikiiniiya Ikutha.
Sang’u night ve kusyokethya Mutomo Cottage nginya unoe na tuyaamukia uthaithi AIC Mutomo tusyokethetye tuvande ndeto ya Yeova.
Mithinzio ndukaaneenee na kutanithwa ni aini me nguma ta Kithungo Raha Mutonyi wa maima na Tobby Bisengo ve katolo vamwe na kuvakya itho na kusamanya kanywa na ataangaasi menyu mwendene.
Ni Kinene,ni Sang’u FM 93.4 FM,nzeve ningwate na ikatelemya iingi.
Ti kya kukuuliilya,nikyaa kukuusiiya na wavitwa ukaisaa ngewa!!!


text:
Wii utanu utathimika kwa mavatha aa vamwe na asyai moo itina wa kukwata maksi 414 meli nthini wa mutiani wa KCPE.
Eli aa na ala mei skuluni umwe wa Mountain view vaa ilovo nimavithuiye kana mayaakwata maksi meaninye indi ni utanu kwoo.
Mwitu endewa ni kuthi skuluni wa Kenya High nake mwanake ayiendeewa ni skulu wa Mang’u High.
Wosani wa amanyiwa ala maneekie mutiani wa kilasi kya nyanya na ala mausungio moo maumie kwii iyoo, kulika maskuluni ma secondary wiambiiya syumwani ili syukite.
Minista muviani wa kisomo Prof George Magoha easya kana iseso yii yitwaaiiswa kwa nzia ya u’wo a kuikiithya amanyiwa on the nimakilanilya skuluni sya secondary kuatiania na walanyo wa silikali.
Magoha ekulya enenthi kukwata mbau kithito kya pres Uhuru Kenyatta kwailya kisomo.
MAGOHA UHURU LEGACY
Nthini wa mausungio asu ma mutiani wa KCPE Magata Bruce MacKenzie wa sukulu wa Gilgil Hills, ei wa mbee kwa kukwata Marks maana 428 .Nthini wa mutiani usu Momanyi Ashley Kerubo kuma sukulu wa Makini Schools ei wa keli itina wa kukwata marks 427, na indi namba 3 yovaniwe ni amanyiwa 6 mena marks 426 .
MAGOHA
Kavindani kau Bruce niuwetie kana usindi wake umanie na kithito kila unekiite, vala ithe wake Jerald Magata waisya kana ndeikwatasya kana mwana wake nivatonyeka akethiwa e wa mbee mutianini uu.
BRUCE MAGATA


text:
Ndambuka syonthe nthi sya nza nisyakunwa muungu kwa Maminista na aandiki atinika ala me kivilani ateo ve mwanya wa president.
Kii kiuka ivindani yila silikali yiendeeye kuvangwa weu ni President William Ruto.Nthini wa valua, ndongoi ya uthukumi wa silikali Joseph Kinyua easya kana kusenzya utongoi kuma wa kana kulika wa katano niuendeeye na no nginya utongoi ula wii kivilani ukathuimwa.
Utee na miyao kukonya ndambuka, ndongoi isu nisyakulwa ikeeke mauvinduku ona amwe ma kuandika, kuvuta kana kuthaamisya athukumi miveani yoo.Ota ou mayaile kuiva mbesa ithonokete milion 50 itavitithitwe ni president.


text:
Ndeleva umwe wa mota sya boda boda niwatiwa ni thayu vau kwa vau itina wa kukongelwa itina ni ngali nini kisioni kya makutano ma kyumbi leluni munene wa Mombasa kuthi ilovi
Kuatiania na ngusi ila yakusiiwa mbanga isu niyatavya muveleki wa mauvoo mutwai usu wa mota akongwa ivinda yila eelekele ngaliko ya Athiriver na vala ndeleva ula wamukima ukuwetwa wasemba itina wa kutwaiisya mbanga isu.
Mwii wa ndeleva usu wa mota niwooswa ni maovisaa ma volisi watwawa nyumbani ya kusuvia mii ya akwu ya sivitali munene wa Masaku ukunikili utwaiiwe.


text:
President wa nthi ya Burkina Faso Roch Marc Christian Kabore niwakwata ni maovisa ma ita na vala utesikie vala watwawa masaa mavuthu itina wa kukusiwa mituiko ya mavuti vakuvi na mawikalo make kiokoni kya umunthi.
Ithokoo isu syambiie kwi muthenyani wa iyoo vala serikali ya nthi ileanile na mauvoo ma kana ita sya nthi isu tasyina muvango wa kung’uthula serikali kuma utongoini.
Ona ou wiovo mundu umwe niwaikithwa kwasya thayu itina wa ngali sya President Kabore kwithiwa syelevelwa isasi ni maovisa asu na ala maendeye na kusukumiia kuvutwa wia ma maovisaa anene muveani wa ita kwivo kunewa miao ila yailite ya kuukitana na ikundi yimwe ya kiisialmu yila ni ya umamai.


text:
Muveleki wa mauvoo
Ruto niwasindie unyuvani wa upresident
Koti wa yiulu vyu ukaumya utw’i wonthe na mwithianiu itina wa matuku 21 Kuma umunthi.
Justice Martha Koome niwaeeta nthi ya Kenya ni nthi yina uthasyo
Uu waumbulwa ni Justice Martha Koome ayumwa utw’i kwa ukuvi vala waweta kana
1. Unyuvani watwaiiwe kwa nzia mbithianiu.
2. Makwani Kenda ala manathakitwe Kotini mayina ukusi
3. Mausungio ala me nthini wa Form 32A nimo matumiwe kwa portal na nomo mataangasiwe.
4. Mitandao ndinaina thina kana kusenzwa.
5. Kula ila inoongelekile sya upresident syumanite na andu ala makuniaa kula Kuma nthi sya nza na avungwa nundu masakuaa president weka.
6. Vayii ukusi ona umwe unaaumwa ni ala meuvingaa mausungio asu ukwonanya mitambo yalikiilwe.
7. Jose Carmago ula isyitwa yake inai nthini wa Form 34A imwe yaumaniw na visa kukunwa yiulu wa form 34A ingi na yavyaiwa itheka.
8. Vayii ukusi uukonya nzama ya unyuvani na mivaka IEBC inakuiisye maunyuvani isioni imwe vena muvango Wii mwanya.
9. Keivetanga kwa makomishena ana ndatikani sya muthya na kulea kuvikya ukusi mwianiu Kotini kukonya maunyungunyisyo moo kuyiivingiisa mausungio ma unyuvani muvitu.
10. William Ruto niwavikisye kilungu kya 50+1
11. Ikwani ya kuvinga usindi wa president munyuve William Ruto iyina uito na ukusi uvindua mausungio


text:
Wĩmũthokye kĩlungunĩ kĩĩ kya makũlyo ma Kĩkamba kya www.GotQuestions.org!
Ithi nĩsyo ilungu ila syĩvo kĩthyomonĩ kya Kĩkamba:
Ũla ũvoo mũseo
Wĩna Thayū ūtathela?
Nīwaekeiwe? Ndonya ūkwata ūekeo Kūma Kwa Ngai ata?
Ũelesyo wa kũmwĩtĩkĩla Yesũ ta mũtangĩĩi wakũ ni mwaũ?
Nzia ya ūtangīīo nī yīva?
Mūklisto Nūū?
Nĩnaia mũĩkĩĩo wakwa nthĩnĩ wa Yesũ...Kwoou?
Makũlyo ma vata mũno
Ngai ekw'o? Ve ũw'o mwaũ wa kwonany'a kana Ngai ekw'o?
We Yesũ Klisto nũũ?
Yesū nī Ngai? Yesū nī wīthīwa aasya kana we nī Ngai?


text:
Moses Wetangula niwe spika mweu wa mbunge nene ya 13
Wetangula atongosya nthini wa kula sya mbee kuukitia kivila kya spika wa mbunge ena kura 215 vala meusindanaa na Keneth Marende ula wakwata kura 130, vala kalani wa mbunge itina wa makwatianio wamutaangaasa Wetangula tawe spika.
Ateti mbee wa 30 nimeiyumilitye kuukitia mwanya uu indi watyiiwa eli aa vala mwiao uwetaa kana nonginya musindi akwate kura 233 kila ni kilungu kya 2/3 nthini wa mukondo wa mbee na syasyokelwa ula ukutongosya aisinda. Kula itatu syiinakunwa na imwe kuthuka.


text: Muvia wa kutetheesya ndivi sya uiiti vaa Kenya (NHIF) wiweta kana mauvoo ala meunyaiikwa kukonya ndivi sya amemba mayo niinaavutiwe maiweta ndeto isu ni sya kuluulutikya enenthi.Nthini wa mauvoo nyumbani sya kunyaiikya mauvoo, NHIF yiasya kana mitambo yoo ndineekwatwa na mauvoo onthe kukonya amemba mayo nimasuuviku na kana kila mumemba ena uthasyo wa kwiisyisya umya wake mutandaoni woo.Mauvoo asu mananyaikiiwe wandani ni mutumii umwe wa mutandao, ula unawetete kana mauvoo kukonya amemba na umya woo manai mavute ilunguni ya myaka ili kuvika itatu mivituOmituki NHIF inambiiye kutumia nzia ya kiitene kuthuima umya wa amemba mayo itina wa nzeke isu, kuikiithya uiiti niwaendeeya vatena mathina masivitalini, itina wa mutambo wa transfomer ula utumikaa kunengane mwaki mauvisi asu kuthuka kwii wakatano na kutambaikya uthukumi


text:
Ambunge kwi umunthi nimaendeesye syikalo syoo mbungeni yiulu wa maundu ma miyao ya syama vaa Kenya.
Ngusanisyo ona ou wivo syakusiiwa mbungeni isu kiokoni kya umunthi, ambunge ala mamukwataa mbau munini wa musumbi Dr.William Ruto mayendekethya ukunikili kutwaiiswa yiulu wa mitambo ya kukuna kula Mbungeni isu.
Kavindani kau ambunge nimaleana na mawendekethyo ma mumbunge wa kiliombunge kya Nambale Sakwa Bunyasi, yiulu wa ngwatanio ya syama vaa Kenya kwithiwa na muteti wa usumbi eweka.
Ambunge 132 nimo maleana na mawendekethyo asu, vala ambunge 111 metikilana na mwiyao usu.


text:
5
Ũtavany'a wa Yesũ Kĩĩmanĩ
5.1—7.29
1Yĩla Yesũ woonie makomano asu ma andũ aingĩ mũno, nĩwambatie kĩĩmanĩ ĩũlũ na ekala nthĩ vo. Amanyĩw'a make nĩmaendie mekala vakuvĩ nake, 2na ambĩĩa kũmamanyĩsya ayasya:
Moathimo
(Lk 6.20-23)
3“Nĩ aathime ala me na ũkya wa kĩ-veva,
nũndũ ũsumbĩ wa ĩtu nĩ woo!
4 #
Ĩsa 61.2
Nĩ aathime ala me na kĩĩo,
nũndũ Ngai akamakiakisya!
5 #
Sav 37.11
Nĩ aathime ala auu,
nũndũ makakwata kĩla Ngai wathanĩte.
6 #
Ĩsa 55.1-2
Nĩ aathime ala mekwenda mũno kwĩka ũla waĩlu,
nũndũ Ngai akamatonyethya kwĩka ũu!
7Nĩ aathime ala mew'ĩaa andũ ala angĩ tei,
nũndũ Ngai akamew'ĩa tei!
8 #
Sav 24.3-4
Nĩ aathime ala atheu ngoo,
nũndũ makamwona Ngai.
9Nĩ aathime ala maetae mũuo katĩ wa andũ,
nũndũ Ngai akameta syana syake!
10 #
1Vet 3.14
Nĩ aathime ala mathĩnaw'a nũndũ wa kwĩka ũla waĩlu,
nũndũ ũsumbĩ wa ĩtu nĩ woo!
11 #
1Vet 4.14
“Mwĩ aathime inyw'ĩ yĩla andũ meũmũumanga, na kũmũthĩny'a na kũmwilĩĩla ndeto nthũku sya kĩla mũthemba kwondũ wa kwĩthĩwa mwĩ aatĩĩi makwa. 12#2Mav 36.16; Meko 7.52 Tanai na kwĩw'a mũyo, nũndũ nĩmwiĩwe ĩtuvi ĩnene mũno ĩtunĩ. Ũu now'o athani ala maĩ kw'o mbee wenyu mathĩniw'e nĩ andũ.
Yesũ Ayĩelekany'a Aatĩĩi Make na Mũnyũ na Kyeni
(Mk 9.50; Lk 14.34-35)
13 #
Mk 9.50; Lk 14.34-35 “Inyw'ĩ mwĩ ta mũnyũ kwa andũ onthe ĩũlũ wa nthĩ. Ĩndĩ ethĩwa mũnyũ nĩwaasya mũsamo, vai kĩndũ kĩtũngĩĩa mũsamo waw'o. Ũtw'ĩkaa wa mana na kwoou ũyĩkw'a ĩtheka na kũkinyangĩawa nthĩ nĩ andũ.
14 #
Yoa 8.12; 9.5 “Inyw'ĩ mwĩ ta kyeni kwa andũ onthe ĩũlũ wa nthĩ. Ndũa yakĩtwe kĩĩmanĩ ĩũlũ ndĩvithĩka. 15#Mk 4.21; Lk 8.16; 11.33 Vai mũndũ ũkwatasya taa na aiũkunĩkĩlya mbisũ. Ĩndĩ nũwilĩĩlaa vandũ vatũlu, nĩ kana ũmulĩkĩle andũ onthe ala me nyũmba. 16#1Vet 2.12 O ta ũu, kyeni kyenyu kyaĩlĩte kũmulĩkĩlaa andũ, nĩ kana mone mawĩa menyu maseo ala mwĩkaa, na maimũkumya ĩthe wenyu ũla wĩ ĩtunĩ.
Ũmanyĩsyo ĩũlũ wa Mĩao
17“Mũikasũanĩe kana nookie kũvetanga Mĩao ya Mwose na momanyĩsyo ma athani. Aiee, ndyaaũka kũiveta, ĩndĩ nookie kũsyĩanĩĩsya. 18#Lk 16.17 Nĩmũtavya w'o, ĩtu na nthĩ ikathela, ĩndĩ vai kateto kana kaũmanyĩsyo ka Mĩao kakavetwa, nginya kĩla ũndũ ũwetetwe nthĩnĩ wa Mĩao wĩanĩw'e. 19Kwoou ũla ũtũlaa kamwe ka mĩao ĩla yonekaa ta ate kĩndũ na kũmanyĩsya andũ angĩ mekae o take, ũsu akeethĩwa e mũnini ũsumbĩnĩ wa ĩtu. Ĩndĩ mũndũ ũla ũkwataa mĩao na kũmanyĩsya andũ angĩ mekae o take, ũsu akeethĩwa e mũndũ mũnene ũsumbĩnĩ wa ĩtu. 20Ekai nĩmũtavye, mwaema kwĩthĩwa na mwĩkalo mũseo ũthonokete ũla wa amanyĩsya ma Mĩao na wa Avalisi, mũikalika ũsumbĩnĩ wa ĩtu.
Ũmanyĩsyo ĩũlũ wa Ũthatu
(Lk 12.57-59)
21 #
Kuma 20.13; Kũt 5.17 “Nĩmwĩw'ĩte kana ĩvinda ya tene andũ nĩmeeiwe atĩĩ, ‘Ndũkoae mũndũ; na ũla wĩũaana akatwawa akasilĩlwe.’ 22Ĩndĩ nakwa nĩmũtavya kana ũla wĩw'ĩaa mũndũ ũngĩ woo#5.22 Maandĩko amwe ma tene ma Ndeto ya Ngai nĩmongelete vate kĩtumi akasilĩlwa, na mũndũ ũla wĩaa ũngĩ, ‘Wĩ wa mana mũno we!’ Akasilĩlwa nĩ nzama ya atumĩa, na ũla wĩtaa ũngĩ, ‘Ndia,’ akatw'ĩĩwa kũthi ĩianĩ ya mwaki. 23Kwoou ethĩwa wĩ kĩthembeonĩ ũyumya nthembo na ũililikana kana wĩ na ũndũ na mũndũ, 24tia nthembo yaku vau kĩthembeonĩ na ũithi ũkambe kwĩw'ana na mũndũ ũsu. Wamina kwĩka ũu, syoka ĩndĩ ũkaumye nthembo yaku.
25“Ethĩwa ve mũndũ wĩ na ĩkoani nake na nũkũsikatĩte kotinĩ, tata wĩw'ane nake mũtanamba kũvika kotinĩ. Walea kwĩka ũu, mwavika kotinĩ nũkũũnengane kwa mũsili wa makoani, nake mũsili aikũnengane kwa asikalĩ makũvingĩe yela. 26Nĩkũtavya w'o, ndũkauma vau ũtaĩvĩte kĩla ũtw'ĩĩwe kyonthe.
Ũmanyĩsyo ĩũlũ wa Ũlaalai
27 #
Kuma 20.14; Kũt 5.18 “Nĩmũmanyĩĩtw'e mwĩao ũkwasya atĩĩ, ‘Ndũkalaalae.’ 28Ĩndĩ nakwa nĩmũtavya kana mũndũ o na wĩva ũla ũmũsiasya mũndũ mũka na kũmwĩw'ĩa mũmeo, ngoonĩ ethĩawa alaalaa nake. 29#Mat 18.9; Mk 9.47 Kwoou ethĩwa itho yaku yĩkatuma wĩka naĩ, yĩthong'olye ũyĩkye ĩtheka! Nĩ kavaa kwaku kwasya ĩmutha yĩmwe ya mwĩĩ, kũte mwĩĩ waku w'onthe kwĩkw'a ĩianĩ ya mwaki. 30#Mat 18.8; Mk 9.43 Ethĩwa kw'oko kwaku kũkatuma wĩka naĩ, kũtile ũkwĩkye ĩtheka! Nĩ kavaa kwaku kwasya ĩmutha yĩmwe ya mwĩĩ, kũte mwĩĩ waku w'onthe kũtwawa ĩianĩ ya mwaki.
Ũmanyĩsyo ĩũlũ wa Kũtaanĩsya kwa Andũ Matwaanĩte
(Mat 19.9; Mk 10.11-12; Lk 16.18)
31 #
Kũt 24.1-4; Mat 19.7; Mk 10.4 “O ĩngĩ nĩkwĩĩtwe atĩĩ, ‘Mũndũ o na wĩva amũlea mũka, nĩamũandĩkĩe valũa wa kwonany'a kana nĩwamũlea.’ 32#Mat 19.9; Mk 10.11-12; Lk 16.18; 1Ako 7.10-11 Ĩndĩ nakwa nĩmũtavya kana ethĩwa mũndũ nĩwamũlea mũka kwondũ wa kĩtumi kĩngĩ eka ũlaalai, atumaa mũndũ mũka ũsu atw'ĩka kĩlaalai kwa kũtwawa nĩ mũndũ ũngĩ. Nake mũndũ atwaa mũndũ mũka ũleetwe nĩ mũũme, ethĩawa akĩlaalaa.
Ũmanyĩsyo ĩũlũ wa Kwĩvĩta
33 #
Ali 19.12; Mot 30.2; Kũt 23.21 “Nĩmwĩw'ĩte o ĩngĩ kana ĩvinda ya tene andũ nĩmeeiwe atĩĩ, ‘Ndũkevĩte mana, ĩndĩ no nginya wĩanĩĩsye kĩla weevĩta kwa Ngai kana nũkwĩka.’ 34#Yak 5.12; Ĩsa 66.1; Mat 23.22 Ĩndĩ nakwa nĩmũtavya kana mũikevĩte na kĩndũ o na kĩva yĩla mũkwathana kĩndũ. Mũikevĩte na ĩtu, nũndũ nĩvo Ngai ũsumbĩkaa ailyĩ. 35#Ĩsa 66.1; Sav 48.2 Mũikevĩte na nthĩ, nũndũ nĩvo Ngai ũkinyĩthasya maũũ make. O na mũikevĩte na Yelũsalemu, nũndũ nĩ mũsyĩ wa Ngai ũla nĩ Mũsumbĩ mũnene. 36O ta ũu, mũndũ ndakevĩte na mũtwe wake, nũndũ nde na ũtonyi wa kũalyũla ũsw'ĩĩ ũmwe ũkeũva kana ũkaia. 37Kwoou ethĩwa kĩla ũũneena nĩ kya, ‘Ĩĩ,’ asya o, ‘Ĩĩ,’ na ethĩwa nĩ kya, ‘Aiee,’ asya o, ‘Aiee.’ Ũndũ ũla wĩ mbee wa vau, wumaa kwa Ũla Mũthũku.
Ũmanyĩsyo ĩũlũ wa Kwĩyĩĩvanĩsya
(Lk 6.29-30)
38 #
Kuma 21.24; Ali 24.20; Kũt 19.21 “Nĩmwĩw'ĩte kana nĩkwĩĩtwe atĩĩ, ‘Mũndũ akũtonya itho, o naku mũtonye yake; na mũndũ akũkũa ĩeo, o naku mũkũe yake.’ 39Ĩndĩ nakwa nĩmũtavya kana mũndũ ndakeyĩĩvanĩsye eekwa naĩ nĩ ũngĩ. Ethĩwa mũndũ nĩwaũkũna ĩtaunĩ ya kw'oko kwa aũme, mũthyũũĩe yĩla yĩngĩ o nayo. 40Ethĩwa mũndũ akakũtwaa kotinĩ ayenda ũkũvena sati, mũnenge ĩkoti yaku o nayo. 41O ta ũu, ethĩwa mũndũ akakũlasimĩthya ũmũkuĩe mĩio vandũ va kĩlomita kĩmwe, mũkuĩe kĩlomita ilĩ. 42Mũndũ akũvoya kĩndũ mũnenge, na yĩla mũndũ ũkwenda ũkũkova kĩndũ, ndũkamũvate.
Kwenda Amaitha
(Lk 6.27-28,32-36)
43 #
Ali 19.18
“O ĩngĩ nĩmwĩw'ĩte kana nĩkweeiwe atĩĩ, ‘Mwende mũtũi waku, na mũmene mũmaitha waku!’ 44Ĩndĩ nakwa nĩmũtavya kana nĩmwaĩlĩte kũmenda amaitha menyu na kũvoyeaa ala mamũthĩnasya. 45Kwa kwĩka ũu, mũkeethĩwa mwĩ syana sya Ĩthe wenyu ũla wĩ ĩtunĩ. We aumasya syũa yake kwa andũ athũku na kwa andũ aseo o ũndũ ũmwe. O ta ũu, auasya mbua yake kwa andũ ala mekaa ũla waĩlu o na kwa avĩtany'a. 46Ethĩwa mũkamenda o andũ ala mamwendete, mũkakwata ĩtuvi yaũ? Ũu tyo w'o aumĩthya ma koti mekaa? 47Ethĩwa mũkethasya anyanyae menyu oka, mwĩona ta mwĩkĩte ũndũ ũthonokete ũla andũ ala angĩ mekaa? Ũu tyo w'o Andũ-ma-mbaĩ-ingĩ mekaa? 48#Ali 19.2; Kũt 18.13 Kwoou no nginya mwĩthĩwe mwĩ ethĩanu, o tondũ Ĩthe wenyu ũla wĩ ĩtunĩ mwĩthĩanu.


text:
A curated collection of free learning resources!
Library books
Browse 10 books in Kamba (Kenya). Start by selecting your level Browse 10 books in Kamba (Kenya)Select your level
Mũndũ ũme mwaasa mũno
Ĩĩ nĩngewa ya mũndũ ũme mwaasa mũno ũkethĩwa kĩla kĩndũ kĩvakuvĩ nake nĩ kĩkuvĩ kana kĩnini mũno. Emina thĩna ũsu kwa kũsovya syĩndũ syonthe syanane nake.
Mbaka na Ngitĩ syĩkulula na kũvaka langi
Mbaka na Ngitĩ me ndũũ. Me mathekany’a na nĩmatanĩa kwĩka syĩndũ sya mĩthemba mbingĩ ĩmwe.
Ngũa syakwa sya sukulu
Ĩĩ nĩ ngewa ya kana kakwela ngũa nene mũno kwa ko, kana nini mũno, kana ikeanĩe. Ngewa ĩĩ Ĩandĩkĩtwe kuma ngewa ĩngĩ ĩtawa ‘School Clothes’ (University of Kwazulu-Natal SEED story).
Mwii wa nyamũ na kyũũ kyake
Ĩĩ nĩ ngewa ya twana tũnini twa nyamũ tũkwetwe kyũũnĩ kya nyamũ ndiwa. Tũnyamũ tũũ tũsũvĩawa nĩ mũndũ wa mwanya na kĩkundi kyake kya atetheesya.
Nũũ ũtonya kũtala nginya ĩkũmi?
Nũũ ũla esumbĩka nyamũ ĩtina wa mũsumbĩ Ngo kũtia kĩvĩla?


text:
Andu atatu nimatiwa ni thayu angi kauta mayaasya metho itina wa kunywa nzovi ngune muungu kilioni kya Mbeere ya yiulu kauntini ya Embu.
Ekali ma kisio kiu meweta kana uthoosya wa mbuki sya makavo withiitwe wikiinyiite muno itina wa mivea ila yaile kuukitana nasyo kwithiwa ileelete.
Muyumbe wa kilio mbunge kiu Geoffrey Kiringa niwaumania viasala isu aiweta ena mauvoo kana atandithya asu mena mukwatianio na amwe ma maovisa ma volisi nzeleke, aikulya komanda wa volisi kisioni kiu kwosa matambya ala maile kwa asu na miyao iyaatiiwa.


text:
Silikali ya kuandi ya Masaku niyathoowa ndawa sya lato wa silingi million 50 ila siunyaaikwa masivitalini oonthe ala mekaundini isu.
Gavana wa kaunti ya Masaku muwandu Wavinya Ndeti aineena na aandiki ma mauvoo itina wa kukusiiwa kunyaaikwa Kwa ndawa isu niwaumya ukanio muvyu kwi matakitali kaundini ya Masaku kana ala meukwatikana maithoosya ndawa isu nimeitha mayosewa matambya mai ma kiimiao na muno kuungamwa wiani .
Enethi kaundini ya Masaku nimethiitwe manyamaite kwa ivinda yiasa kumana na kwitha masivitali ma kaundi ya Masaku methiitwe matena ndawa sya kwiana.


text:
Kumana na ivithukia yila inaatwaiiwe kisioni kya Turkana ya umiloni wa sua, President William Ruto niutumie maovisaa mbeange kuma ngava kivathukanyo kisioni kiu kutuumanya muuwo.
Muneeni wa maovisaa ma volisi Bruno Isohi Shioso easya kana iseso isu ithimite kutunga indo ila inooyiwe, kwosa miiyo ya kau ila yii mokoni mataile na kuutuungiiya muuw’o kisioni kiu, aiweta syiko ta isu iyiitikilwa kuendeeya na nonginya ikaugamwa.
Enenthi ota ou nimakulwa kunengane mauvoo matetheesya kukwata nzangili isu na ala meethiwa mayiilila meeyumilye.
Maovisaa nyanya ma volisi, kivu na enenthi eli evo mwitu inya wa mutetei wa kivila kya upresident Ekuro Aukot nimanoowaiwe nthini wa ivithukia ila inaatwaaiiwe muthyani wa kyumwa.